Россияда коронавирусга қарши вакцинани синовдан ўтказиш муваффақиятли якунланди - Darakchi\nДУНЁ 12.07.2020, 12:54\nРоссиянинг Сеченов университети олимлари коронавирусга қарши вакцинани синовдан ўтказишни муваффақиятли якунлади. Бу ҳақда Трансляциявий тиббиёт институти ва биотехнология университети директори Вадим Тарасов РИА Новости ахборот агентлигига маълум қилган.\nВакцинанинг клиник тажрибаси 18 июнда бошланган. Уни эпидемилог ва микробиолог мутахассислар ишлаб чиққан.\nТадқиқотнинг илк гуруҳида қатнашган кўнгиллиларга чоршанба куни, иккинчи гуруҳига эса 20 июль куни жавоб берилиши кутилмоқда. Таъкидланишича, тадқиқотда вакцинанинг инсон саломатлигига хавфи йўқлигини исботлаш олимлар учун энг муҳими бўлди.\nТадқиқотда кўнгиллилар аввал тўлиқ текширувдан ўтказилди, хусусан, коронавирусга антитанача йўқлиги текширилди. Сўнг улар 14 кунга изоляция қилинди, кейин эса иммунизация ўтказилди. Биринчи гуруҳдагиларга вакцинанинг битта дозаси, иккинчи гуруҳдагиларга эса иккита дозаси берилди.\nОлимлар таъкидлашича, ҳозирда ҳаммаси ўзини яхши ҳис қилишмоқда. Инъекция организмга салбий таъсир кўрсатмаган, фақат илк кунларда иситма чиққан.\nТез орада вакцина синовдан ўтказилган кўнгиллилар одатий ҳаёт тарзига қайтарилади, спорт билан шуғулланишлари, таълим олишлари, ишга боришлари мумкин. Уларга жавоб берилгандан кейин ҳам шифокорлар назоратида бўлишади.\nАфғонистонда йўл четига қўйилган мина портлаши натижасида 19 киши ҳалок бўлди


Эски шаҳарсиз қолаётган Тошкент. Уни асраб қолиш керакми?\nУйимизга бошқачароқ хат келди. Унда ёзилишича биз яшаётган ерлар тез орада бузилиши керак, ва мен улғайиб катта бўлган бу кўчаларда Ислом тараққиёт маркази қад кўтаради. Биз эса ховлимизни бўшатиб, кўп қаватли уйларга кўчиб ўтишимиз лозим экан.\nҲа, ҳаётда вақт машинаси йўқ. Афсуски, ўтмишга қайта олмаймиз. Лекин, тарихни эслатадиган обидалар, кўчалар бор. Тошкентнинг эски шаҳар яъни бизнинг маҳалла айнан шундай тарихнинг бокира сақланиб қолган бир парчаси. Пасқам-тусқам деворлар, миттигина эшиклар кўчани бошига кўтариб чопқиллашиб ўйнаб юрган болалар. Бу кўчалар худди бугунги Тошкентнинг шовқинли шошилинч дунёсидан ажралиб қолганга ўхшайди.\nЛойсувоқ уйлар ёнидан икки киши аранг сиғадиган ингичка кўчалардан ўтиб борарканман димоққа нон иси урилади, маҳаллани нонвойи нон ёпмоқда. Эшик олдида бир икки қария гурунглашиб турган экан. Қўлимда фотоаппарат билан юрганимни кўриб суриштириб қолишди.\n- Синглим қаердансиз? Нега суратга олиб юрибсиз? Бузасизларми уйларимизни?\n- “Газтга” расмга оляпсизми? Невараларимни ҳам туширинг.\n- Агар билсангиз хорижликлар “сентр” кўчаларга эмас, шу бизни махалламизга ишқивоз. Расмга олгани кўп келишади. Бу кўчаларни давлат бузмагани яхши. Биргина кўчани ўзида 100дан ортиқ оила яшайди. Бир кўчамизга, битта дом берсаям етмайди.\n- Дом бергунча дориларни арзон қилиб қўйсин. – дейди яна бошқа бир амаки гапга қўшилиб. – бизни маҳаллага дом етказиб бўладими? Бир уйни ўзида нечта оила “прописка”да. Уларни ҳаммаси “менгаям уй бер”- дейди. Буни устига маҳҳалламизни файзи бор. Тошкентни бошқа ерида бундай кўчалар қолмади. Шу эски шаҳарни сақлаб қолиш керак.\nНазаримда қариялар пешин намозидан қайтаётган эдилар. Мен баҳона уларнинг маҳҳалалари борасида суҳбатлари очилиб кетди. Уларнинг гапларидан маълум бўлишича эски шаҳарликлар маҳаллаларининг тақдири нима бўлишини ҳамон билмайдилар. Аниқроғи, эски шаҳарнинг Ҳазрати Имом масжиди яқинидаги уйларга хат топширилган. Бошқа кўчалардаги оилалар уйларининг эртасидан хабардор эмаслар. Қачон бузилади? Бузиладими ўзи йўқми? Қаердан уй бераркин? Бу саволларнинг жавоби улар учун мавҳум. Аммо, улар эски шаҳарни шундайлигича сақлаб қолиш тарафдори. Бироқ, ёшлар билан суҳбат қурганимда улар маҳалладаги шароит яхши эмаслигини айтиб ёзғиришди.\n- Кўчалар торлигини қаранг, машинамиз билан уйимиз олдигача етолмаймиз. Уйни таъмирлай дейман-у, эртага тап этиб бузиб юборса алам қилади-да. Тезроқ масаламиз бир ёқли бўлса яхши эди.\nЭски шаҳар аҳолиси сифатида бу “жонли” музей тақдири билан қизиқдим? Бу лойсувоқ деворлар яна қанча йиллар тўфонига бардош бера оларкин. Нураётган уйлар яна қанча қор-ёмғирларга чидай олади? Улар қайта таъмирланса уларда ўтмишнинг “лавҳа”лари сақланиб қолармикан. Сайёҳларни жалб қила олармикан?\nАйни саволлар билан Тошкент шаҳар, олмазор тумани бош архитектори Аюпов Жамшид Нодировичга юзландим.\n- Эски шаҳарнинг Ҳазрати Имом мажмуаси яқинидаги хонадонларга уйлари бузилиши ва уларни кўпқаватли уйга кўчиришимиз борасидаги хатлар топширилган. Хозирча фақат Ислом тараққиёт маркази қурилиши учун ажратилган ерлардаги уйларни бузамиз. Бошқа уйлар эса яқин орада бузилмайди. Аммо, режага кўра уларнинг бузилиши ва ўрнига кўп қаватли уйлар қурилиши мўлжалланган. Эски шаҳарни тарихий обьект сифатида сақлаб қолмоқчи эдик. Бироқ, у ерда кўпгина хонадонлар уйларини замонавий кўринишга келтириб олганлар. Уларни тарихий ёдгорлик деб бўлмайди. Қолаверса, у ерда хонлик ёки бирон бир Амирликка тегишли бўлган уй-жой йўқ. Қадимги ғиштлардан солинган уйлар ҳам топилмайди. Агар, шундай меъморий ёдгорлик обидаси бўлганда биз уни албатта, сақлаб қолишга харакат қилар эдик. Эски шаҳарнинг бузилишга мўлжалланган қисмида тарихий меъморий ёдгорлик сирасига кирувчи иморат йўқ. Акс холда уни бузиш тақиқланган бўлар эди.\nУ ердаги юз йиллик уйлар эса узоққа бормайди, тўкилиб тушади. Шундай экан уларни бузиб, ўрнига аҳоли ахтиёжи учун кўп қаватли уй қурилиши мақсадга мувофиқдир. Зарқайнар кўчасидан Хазрати Имом мажмуасига олиб чиқувчи кўча сақланиб қолинади. Кўчанинг икки четига уч қаватли уйлар қурилади. Бу уйларнинг ташқи қиёфаси эски шаҳарнинг тарихий кўринишини эслатиб туради ва кулоллар, мисгарлар устахоналари акс эттирилади. Уйнинг иккинчи, учинчи қаватлари аҳоли истиқомат қилиши учун мўлжалланган бўлади.\nДемак, режага кўра Эски шаҳар бузилади. Аниқ сана маълум бўлмасада Тошкентнинг эски шаҳар қисми яқин келажакда янги шаҳарга айланади. Эски шаҳар макети тикланган кўча қанчалик сайёҳлар учун қизиқ бўла олишини эса вақт кўрсатади.\nҚўлимдаги хатга кўра биз уйимизни бўшатиб берамиз, кўчада қолаётганимиз йўқ, шаҳар четроғидаги Сергели даҳасида жойлашган кўп қаватли уйларга кўчиб ўтамиз. Уйимиз билан оғир бўлсада хайрлашаман, шунингдек Тошкент ҳам кечаги кунларидан ёдгорлик бўлган чанг-тор кўчалари билан видолашади. Афсус, қани энди шу тарих бўлагини сақлаб қолишнинг имкони бўлса...


13 ноябр 2019, Тошкент вақти: 02:39\nҲужжатлар ижроси мониторинги билан Адлия вазирлиги шуғулланади\nЎзбекистонда норматив-ҳуқуқий ҳужжатлар ижросининг ҳуқуқий мониторингини ўтказиш тизими жорий этилади. Бу ҳақдаги президент қарорида қайд этилишича, мониторингни амалга ошириш вазифаси Адлия вазирлиги юклатилган.\nҚарорда мазкур чора “норматив-ҳуқуқий ҳужжатлар ижросини таъминлаш самарадорлигини янада ошириш, нотўғри ёки зиддиятли ҳуқуқни қўллаш амалиётига олиб келадиган нормалар пайдо бўлишининг олдини олиш, уларни ўз вақтида аниқлаш ва бартараф этиш мақсадида” амалга оширилаётгани урғуланган.\nҲуқуқий мониторингнинг асосий вазифалари этиб қуйидагилар белгиланган:\nнорматив-ҳуқуқий ҳужжатлар ижросининг ягона амалиётини жорий этиш;\nҳуқуқни қўллаш амалиётининг норматив-ҳуқуқий ҳужжатларни қабул қилиш мақсадларига мувофиқлигини ўрганиш;\nижтимоий муносабатларни ҳуқуқий тартибга солишнинг тўлиқлигини таъминлаш;\nнорматив-ҳуқуқий ҳужжатларнинг Ўзбекистон Республикаси қонунлари ва халқаро мажбуриятларига мувофиқлигини таъминлаш;\nнорматив-ҳуқуқий ҳужжатлардаги қарама-қаршиликлар, зиддиятлар, коррупцияга оид омиллар, бир-бирини такрорловчи ва коллизион нормаларни аниқлаш ва бартараф этиш;\nнорматив-ҳуқуқий ҳужжатлардаги ягона тушунча ва атамалар тизимини яратиш.\n“Буханка” нон нархи яна кўтарилди\nСўнгги уч ҳафта мобайнида Ўзбекистонда “буханка” нон нархи икки марта ошди.\nКун.уз нашри шу кунда кўплаб жойларда “буханка” нархи 100-200 сўмга ошгани, баъзи дўконларда 1600 минг сўмдан, бозорларда эса 1700 сўмдан сотилаётганини ёзади.\nЎзбекистонда 15 октябрдан “буханка” нархи кўтарилиб, 1300-1500 сўмдан сотила бошлагани ҳақида Озодлик аввал хабар қилганди. Бунгача мазкур нон 1100 сўмдан сотилган.\n2018 йил сентябригача эса бу нон 600-650 сўмдан сотилган эди.\nТуркияда оғир жароҳат туфайли оламдан ўтган муҳожирнинг жасади Ўзбекистонга юборилди\nИстанбул (иллюстратив сурат).\nИш жойида олган оғир жароҳати туфайли 31 октябрь куни Истанбулдаги Чўрлу давлат касалхонасига жойлаштирилган ва ўша жойда жон берган ўзбекистонлик З.В.нинг жасади Ўзбекистонга жўнатилган. Бу ҳақда Ташқи ишлар вазирлиги матбуот хизмати Ўзбекистоннинг Истанбулдаги Бош консулхонасига таянган ҳолда маълумот тарқатди.\nБош консулхона вазиятни назоратга олгани, марҳум ишлаган Yıldız Taşlama фабрикасида авария ва хавфсизлик қоидаларига амал қилмаслик бўйича тергов давом этаётганини билдирган.\nРоссия¸ Қозоғистон¸ Жанубий Корея каби Туркия ҳам ўзбекистонлик меҳнат муҳожирлари энг кўп бораëтган мамлакатлардан бирига айланган. Ҳозиргача Туркияда қанча ўзбекистонлик муҳожир борлигига оид аниқ маълумот йўқ.\nВизасиз уч ойгача қолиш мумкин бўлган Туркияда ўзбек меҳнат муҳожирлари сонининг юз мингларча экани тахмин қилинади.\nЎзбекистон билан Хитой ўртасида авиақатновлар сони ошади\nЎзбекистон билан Хитой мулозимлари ўзаро авиақатновларни ҳафтасига 15 тагача оширишга келишиб олдилар. Бу борадаги музокаралар, Ўзбекистон Транспорт вазирлиги маълумотига кўра, Пекинга сафар қилган вазирлик делегацияси ҳамда Хитой фуқаро авиацияси бош бошқармаси мулозимлари ўртасида ўтган ҳафта ўтказилган.\nМузокаралар якунига кўра, эндиликда авиақатновлар амалга оширилаётган Пекин, Урумчи, Шанхай, Гуанчжоу, Тяньзинь шаҳарларига Хитойнинг Сиань, Санья, Иу ва Чэнду шаҳарларини қўшиш, авиаширкатлар қатновларини Пекин шаҳридаги янги “Дасин” халқаро аэропортига ўтказиш бўйича ташкилий-техник масалаларни ишлаб чиқишни бошлаш юзасидан келишувга эришилган.\nЎзА президент қизи туғилган кунни кун воқеаси сифатида ëритди\nЎзбекистон миллий ахборот агентлиги президент Шавкат Мирзиëевнинг тўнғич қизи Саида Миризëева туғилган кунни 4 ноябрь кунги асосий сана сифатида ëритди.\nАгентликнинг 4 ноябрь кунги “Бугун туғилган кун” рукнида ëзилган матн “Ўзбекистон республикаси президентининг тўнғич қизи Саида Мирзиëева бугун ўз туғилган кунини нишонламоқда”¸ деб бошланади.\nКун давомида миллий агентликнинг рус тилидаги саҳифаси тепасида турган бу матнда Саида Мирзиëва таржимаи ҳоли ëзилган.\nРасмий биографиясидан Жаҳон иқтисодиëти ва дипломатияси ва Юридик университетда ўқигани қайд этилган Мирзиëеванинг¸ отаси президентликка келгунга қадар бирор давлат тизимида ишлагани¸ хусусан¸ раҳбарлик лавозимида ишлаб тажриба орттирганига оид маълумот йўқ.\n2019 йил январида Шавкат Мирзиëев тўнғич қизини Президент администрацияси ҳузурида янги ташкил этилган Ахборот ва оммавий коммуникациялар агентлиги раҳбари ўринбосари этиб тайинланди.\nБу агентликка мамлакатдаги барча оммавий ахборот воситалари устидан назорат ўрнатишга қаратилган кенг ваколатлар берилди.\nЎзбекистон марҳум президенти Ислом Каримов ҳам ўз қизларига хориждаги Ўзбекистон дипломатик ваколатхоналарини бошқариш ваколати ва дипломатик дахлсизлик мақомини берган эди.\nАйни пайтда¸ Каримов президентлиги даврида унинг қизларининг туғилган куни давлат матбуоти¸ хусусан¸ ЎзАда эътиборга лойиқ воқеа сифатида ëритилган эмас.\nМосквадан Душанбега парвоз қилаётган учоқ мажбуран Тошкентга қўнди\n“Уральские авиалинии” авиаширкатининг Москва-Душанбе йўналиши бўйлаб парвоз қилган А320 учоғи 4 ноябрь тонгида Тошкентга қўнишга мажбур бўлди. Бу ҳақда РИА Новости ахборот агентлиги Тошкент вакили маълумотига таянган ҳолда хабар тарқатди.\nУчоқнинг Тошкентга мажбурий қўнишига Душанбе аэропорти узра момақалдироқ бўлаётгани сабаб қилиб келтирилмоқда.\nА320 лайнери Тожикистон пойтахтига эрталабки соат 4.00 да етиб бориши керак эди, бироқ об-ҳаво шароити бунга монеълик қилган.\nАйни пайтда учоқ парвоз учун изн кутаётгани айтилмоқда.\nҚуйичирчиқда ўзбек ва ҳинд ҳарбийларининг қўшма машқлари бўлиб ўтмоқда\nЎзбекистон мудофаа вазири Баҳодир Қурбонов ўзининг ҳиндистонлик ҳамкасби Ражнатҳ Сингҳ билан биргаликда “Дўстлик-2019” деб номланган Ўзбекистон-Ҳиндистон илк ҳарбий машқларини очиб берди.\nThe Hindu нашри хабарига кўра, бу Ҳиндистон мудофаа вазирининг сўнгги 15 йил ичида Ўзбекистонга илк ташрифидир.\n4-13 ноябрь кунлари Тошкент вилоятининг Қуйичирчиқ туманида бўлиб ўтадиган машқлар аксилтеррор характерига эга бўлиши айтилмоқда.\nСингҳнинг Ўзбекистонга ташрифи давомида икки давлат ўртасида учта англашув меморандуми имзоланган. Улардан биттаси ҳарбий тиббиёт, қолган иккитаси эса олий ҳарбий таълимга оиддир.\nҚозоғистондаги автоҳалокатда ўзбекистонлик нобуд бўлди\nҚозоғистоннинг Манғистау вилояти ҳудудидаги Тажен-Бейнеу автомобил трассасида содир бўлган автоҳалокат оқибатида ўзбекистонлик Ш.Х. оламдан ўтди.\nТашқи ишлар вазирлиги матбуот хизматининг Ақтаудаги бош консулхона маълумотига таянган ҳолда билдиришича, ҳодиса 2 ноябрь куни соат 17:20 да юз берган.\nАвтоҳалокатга учраган автомобиль ҳайдовчиси Ж.Ж. ва машина ичидаги бошқа 5 нафар ўзбекистонликнинг ҳаёти хавф остида эмас.\nАвтоҳалокат сабаблари очиқланмаган, бироқ маҳаллий полиция департаменти 2 ноябрь куни ҳодиса содир бўлган ҳудудда қор ёққанини маълум қилган.\nЙўл-транспорт ҳодисаси юзасидан тергов иши Бейнеу тумани Ишки ишлар бўлинмаси томонидан юритилаётганини билдирган ТИВ вазият Ақтаудаги бош консулхона назорати остида эканини қўшимча қилади.\nЎзбекистон электротехника экспорти ҳажмини оширмоқчи\nЎзбекистон электротехника маҳсулотлари ва маиший электромаҳсулотлар ишлаб чиқариш ҳажмини, экспорт ҳажмини ҳамда электротехника саноатида мис хом ашёсини қайта ишлаш ҳажмларини ошириш ниятида.\nАдлия вазирлигининг “Ҳуқуқий ахборот” Телеграм-канали маълумотига кўра, бу ишни амалга ошириш бўйича чора-тадбирлар ҳукуматнинг “2019 – 2022 йилларда электротехника саноатини жадал ривожлантириш дастури”да кўзда тутилган.\nҚарор билан электротехника маҳсулотларини ишлаб чиқаришни 2,7 бараварга, экспортини 4,3 бараварга ва мисни қайта ишлашни 5 бараварга кўпайтиришни кўзда тутувчи мақсадли кўрсаткичлар тасдиқланган.\nХитойга анор экспорт қилиш учун йўл очилди\nЎзбекистон Хитойга анор мевасини экспорт қилиш имкониятига эга бўлди. Бунга оид келишув Хитой Халқ Республикаси давлат кенгаши бош вазири Ли Кецяннинг жорий йил 1—2 ноябрь кунлари Ўзбекистонга расмий ташрифи чоғида имзоланган.\nМаҳаллий нашрларнинг “Ўздавкарантин” инспекцияси ахборот хизмати маълумотига таянган ҳолда хабар қилишича, Ли Кецяннинг ташрифи давомида меваларни автотранспортларда учинчи мамлакат ҳудудидан транзит орқали Хитойга экспорт қилиш имконияти ҳам яратилган ва буни амалга ошириш бўйича талаблар белгиланган.\nТалабларни бажариш орқали бундан буён тадбиркорлар Хитойга экспорт қилинишига рухсат этилган меваларни Қозоғистон орқали Харгос ва Алашанкоу ҳамда Қирғизистон орқали Иркештам ва Тургарт чегара ўтказиш пунктларидан Хитойга автотранспортларда олиб ўтиши мумкин бўлади.\nҲозирда Хитойга гилос, қовун, аччиқ қалампир, анор, мош, қобиқсиз ёнғоқ, ширин ва аччиқ бодом, узум данаклари, кунжут, майиз, ўрик қоқиси экспортига рухсат олишга эришилган бўлиб, бунга қўшимча равишда эндиликда узум, лимон, хурмо, олма, анжир, олхўри, шафтоли, тарвуз, пиёз, ловия, ерёнғоқ, қуритилган аччиқ қалампир, олхўри, қовун экспортига рухсат олиш бўйича музокаралар давом этмоқда.\nЎзбекистонга АҚШдан диний эркинликлар бўйича экспертлар делегацияси келади\nЖорий йилнинг 4 ноябрь куни Ўзбекистонга АҚШдан диний эркинликлар бўйича халқаро экспертлар ва турли дин вакилларидан иборат делегация келиши кутилмоқда. Бу ҳақда Ташқи ишлар вазирлиги матбуот хизмати Ўзбекистоннинг АҚШдаги элчихонасига таянган ҳолда маълумот тарқатди.\nТашриф доирасида АҚШ, Британия, Швеция, Украина, Қозоғистон, Покистон, Камбожа ва Ироқдан келган 40 зиёд теолог олим, ҳуқуқ ва дин соҳаси мутахассислари, конфессия раҳбарлари ва фаол аёллар иштирокида семинарлар, давра суҳбатлари ва экспертларнинг учрашувларини ўтказиш режаланган.\nУчрашувларда АҚШ томонини Глобал жалб қилиш институти раҳбари Крис Сайпл, диний эркинликлар соҳасида махсус топшириқлар бўйича собиқ элчи Дэвид Саперштейн, Шимолий Америкадаги мусулмон жамоатининг таниқли пешволаридан имом Муҳаммад Мажид, Қўшма Штатлар диний ва ижтимоий-сиёсий доираларида машҳур бўлган пастор Боб Робертс ва бошқалар тамсил этади.\nРежага мувофиқ, Тошкент ва Самарқанд шаҳарларида ҳақ-ҳуқуқ ва диний эркинликлар устуворлиги масалалари бўйича семинар ўтказилади. Семинар дастуридан дин, қонунлар, давлат бошқаруви ва хавфсизлик чораларининг ўзаро муносабати шарҳига оид муҳим масалалар ўрин олган.\nАҚШ Ўзбекистонни узоқ йиллар мобайнида диний тоқатлилик бўйича энг ёмон кўрсаткичга эга мамлакатлар рўйхатига киритиб келган. Аммо ўтган йили Ўзбекистон сўнгги 13 йил ичида илк бор диний эркинликлар ўта чекланган мамлакатлар сирасига киритилмаган.\nСўнгги пайтларда ижтимоий тармоқларда Ўзбекистонда яна диний эркинликлар чекланиши мумкинлигига оид хавотирлар янграй бошлади. Бу хавотирлар манбаи ўлароқ президент Шавкат Мирзиëевнинг мамлакатдаги диний вазиятни соғломлаштиришга оид 2019 йил 4 сентябрь кунги махфий қарори кўрсатилмоқда.\nБожхона тартибини бузганлик учун жарима 50 бараваргача оширилади\nНавоий халқаро аэропорти божхона омборхонаси (иллюстратив сурат)\nЎзбекистонда Божхона фаолиятини такомиллаштириш доирасида тартибни бузганлар учун "Маъмурий жавобгарлик тўғрисидаги кодекс"га жазони кучайтиришга қаратилган бир қатор ўзгартириш ва қўшимчалар киритилди.\nАдлия вазирлиги "Ҳуқуқий ахборот" Telegram каналининг хабар қилишича, президент 2019 йилнинг 31 октябрида шу ҳақдаги қонунни имзолаган.\nҚонунга мувофиқ, божхона маъмуриятчилиги такомиллаштирилиши муносабати билан Маъмурий жавобгарлик тўғрисидаги кодексга бир қатор ўзгартириш ва қўшимчалар киритилди.\nЖумладан, Кодексга киритилган ўзгартиришларга кўра, муайян божхона режимига жойлаштирилган товарлар ва транспорт воситаларини ушбу божхона режими талабларига мувофиқ бўлмаган тарзда тасарруф этганлик учун, фуқароларга энг кам иш ҳақининг 20 бараваридан 30 бараваригача, мансабдор шахсларга эса — 30 бараваридан 50 бараваригача миқдорда жарима белгиланди.\nШунингдек, божхона расмийлаштируви тугалланмаган товарлар ва транспорт воситаларини тасарруф этганлик учун фуқароларга энг кам иш ҳақининг 20 бараваридан 30 бараваригача, мансабдор шахсларга эса — 30 бараваридан 50 бараваригача миқдорда жарима белгиланди.\nҚонун расман эълон қилинганидан 3 ой ўтиб, кучга киради.\nТошкентда таксиларни ягона рангга бўяш талабидан воз кечилиши мумкин\nТошкентда йўналишсиз такси учун белгиланган ранг бекор қилиниши кутиляпти.\nТошкент шаҳар Транспорт бошқармаси бошлиғи Анвар Жўраевнинг 1 ноябр куни ўтказилган матбуот анжуманида айтишича, бу ўзгариш йўналишсиз такси фаолияти учун қўйиладиган талабларни соддалаштириш йўлида қилинаётган ишлардан бири бўлади.\nЖўраевга кўра, 2019 йил 1 июл ҳолатига 6837 та лицензияланган транспорт воситаси қайд этилган бўлса, 3 ой ичида бу кўрсаткич 8 363 тага етган, ўсиш 122 фоизни ташкил этган ёки 1526 тага ортган.\nҲозирда Тошкентда юридик шахсларга тегишли бўлган 8788 та транспорт воситалари тегишли рухсатномалар асосида йўловчи ташиш билан шуғулланмоқда.\nТашувчиларнинг ноқонуний фаолият кўрсатишнинг асосий сабаблардан бири – бу ҳанузгача лицензия талабларининг юқорилиги.\nШу талаблардан бири бўйича Тошкентдаги лицензияланган такси эгалари ўз уловларини фил суяги рангига бўяши керак.\nСАМАРҚАНД – “ST-таъсир: носоз кўприк таъмирига 10 тоннадан цемент ва арматура ажратилди”\nСАМАРҚАНД – “ST-таъсир: ғалла экишни пайсалга солаётган фермер ҳаракатга тушди” (ВИДЕО)\nПахта-2019: Ҳарбий институт курсантлари икки ойдан бери ҳақорат ва таҳдидлар остида пахта термоқда (ВИДЕО)\nРоссиянинг “Лукойл” ширкати амалдори Деҳқонободдаги ўзбек ишчиларни “қўй подаси” дея ҳақорат қилди (ВИДЕО)\nST-Ta'sir: Фуқарони "соқолтой" деб чақирган ИИВ ходими лавозимидан бўшатилди (ВИДЕО)


Жисмоний машқ — даволовчи куч | «Сиҳат-саломатлик» журнали\nЖисмоний машқ — даволовчи куч\nСоциологик тадқиқотлар натижасидан маълумки, инсон 45 ёшдан сўнг дори-дармонга, касалхонага ётишга кетадиган сарф-ҳаражатларнинг ақалли 5 фоизини агар болалик, ўсмирлик, ёшлик давридаги жисмоний соғломлаштириш ишларига сарфласа, 80-85 ёшгача дард кўрмай ҳаёт кечиришга замин тайёрлаган бўларкан. Бундан кўринадики, жиддий касалликларнинг олдини олишда оддий жисмоний тарбия машқлари мунтазам бажариб турилишининг аҳамияти катта.\nЖисмоний машқларни махсус спорт-соғломлаштириш масканларига бормасдан, уй шароитида бажариш ҳам мумкин. Ҳар куни 15-20 дақиқа ҳовли ё кўча бўйлаб секин югуриш, турникда тортилиш, тоза ҳавода пиёда сайр қилиш ёки жисмоний меҳнат билан шуғулланиш тана учун фойдали.\nТонгда 20 дақиқа жисмоний машқлар бажариб, кейин кун давомида дам олиб ётсангиз ҳам сиз бир кунлик жисмоний фаол ҳаракат қилган ҳисобланасиз. Чунки махсус йўналтирилган машқлар танадаги қон айланишига ижобий таъсир қилиб, аъзоларнинг меъёрий ишлашини таъминлайди, шунингдек моддалар алмашинувини яхшилаб, кўтаринки кайфиятни уйғотади.\n“Кексаликда ёшликдагидан кўра кўпроқ ҳаракат қилиш керак” дейишади геронтолог олимлар. Чунки кексалик даврида тана аъзолари ҳаракатида сустлашув бошланади, кўпроқ дам олиш ва тинч ҳаёт кечиришга эҳтиёж сезилади. Аммо танага ортиқча дам бериб аъзоларнинг “дангаса” бўлиб қолишига йўл қўймаслик керак.\nКам ҳаракат қилиш оқибатида юрак-қон томир, асаб, суяк-бўғим касалликлари тез ривожланади. Шу сабабли кексаларнинг енгил ҳаракат машқларини бажариб, кундалик юмушлар билан шуғулланиб юришлари зарурат ҳисобланади. Эрталабки жисмоний машқларни кексалар ўтирган ёки ётган ҳолатда ҳам қўл-оёқлар ҳаракатлари билан енгил машқлар бажариш тавсия этилади. Бунда ҳар бир киши ўз шахсий ҳолатига қараб кўпроқ ёки камроқ машқ бажариши мумкин. Ҳар кунги жисмоний ҳаракат вақти 30 дақиқадан ошмаслиги керак.\nКекса ёшлиларда кечаётган сурункали касалликлар ҳисобга олиниб, шифокорлар томонидан махсус машқлар буюрилади. Узоқ йиллик тажрибаларга таяниб айтадиган бўлсак, ҳаракатчанлик қариликка қарши курашнинг энг самарали воситасидир. Кишилар жиддий дард билан оғриган ҳолларда, яъни барча касалликларнинг ўткир хуружи пайтида, тана заифлашувида, инсульт ёки қон босими ошишининг оғир ҳолатларида, онкологик ва юқумли касалликларда, қандли диабетнинг оғир турларида, юрак-қон томир ва нафас тизими етишмовчилигида оғир жисмоний машқлар бажариш тавсия этилмайди.\nКасалликларни даволаш босқичлари ўтказилгандан сўнг шифокор билан маслаҳатлашган ҳолда махсус машқлар бажариш мумкин. Баъзи бир суяк-бўғим касалликларининг ўткир ҳолатларида ҳам шифокор даволаш жараёнида махсус машқлар буюради. Жисмоний фаол одамга касалликлар яқинлашмайди, чунки унинг иммун тизими мустаҳкам бўлиб, дардни танага ўтказмайди. Демак, доимий жисмоний фаол машқлар билан шуғулланиш ҳар қандай ёшдаги кишилар учун кундалик заруратга айланиши лозим.\nУнутманг, эрталабки жисмоний машқлар туфайли:\nбош мия марказларининг тормозланган ҳолати барҳам топади ва уларнинг қўзғалувчанлиги аслига келади;\nодамнинг жисмоний ишга ҳам, ақлий ишга ҳам киришиб кетиши анча осонлашади;\nўпканинг чуқур бўлимлари етарлича ҳавога тўйинади;\nтунги уйқудан қолган ланжлик йўқолади;\nкарахтлик бартараф этилади;\nорганизм кейинги оғирроқ машқларга тайёрланади.\nДурдона СУЛТОНОВА, шифокор.\nUshbu maqola Сиҳат-саломатлик tomonidan 31.01.2018 da Соғлом турмуш тарзи bo'limda chop etildi.\n← Асалли чой асабни тинчлантиради Юрак аритмияси →


ЎзА - Юксак эътибордан миннатдормиз\n09.02.2017 13:36 Чоп этиш версияси\nПрезидентимиз Шавкат Мирзиёевнинг 2017 йил 2 февралдаги “Иш ҳақи, пенсия, нафақа ва стипендияларни тўлаш механизмини такомиллаштиришга доир қўшимча чора-тадбирлар тўғрисида”ги қарори пенсионерлар, талабалар ва аҳолининг ижтимоий эҳтиёжманд қатлами ҳуқуқ ва манфаатларини ҳимоя қилишда муҳим амалий қадам бўлди.\nФарғона вилоятида 362 мингдан зиёд пенсия ва ижтимоий нафақа олувчилар, Сўх, Ёзёвон, Бешариқ туманларида бюджет ташкилотлари ходимлари ҳамда қарийб 24 минг ижтимоий тўловлар оладиган фуқаро истиқомат қилади. Давлатимиз раҳбарининг юқоридаги қарори билан улар пенсия, ижтимоий нафақа ва иш ҳақини ҳеч қандай чекловларсиз нақд шаклда олиш имкониятига эга бўлди.\nСўх туманида истиқомат қилаётган 75 мингдан зиёд аҳоли иш ҳақи, пенсия ва нафақаларнинг нақд пул шаклида берилишидан мамнун.\n– Президентимиз қарорини туманимиз аҳолиси катта хурсандчилик билан қарши олди, – дейди Сўх тумани ҳокими Таваккал Раҳимов. – Ана шу амалий кўмак орқали қанчадан-қанча оилаларга барака киради, хонадонлар файзига файз қўшилади, одамларнинг эртанги кунга ишончи янада ортади. Тумандаги 86 давлат бюджети ҳисобидан молиялаштириладиган муассаса, корхона ва ташкилотда 3 мингдан ортиқ ходим ишлайди. Уларнинг ҳам иш ҳақи энди нақд шаклда берилади.\nБугун ким билан суҳбатлашманг, мазкур қарор халқимиз кўнглидаги иш бўлгани ҳақида гапирмоқда.\n– Нақд пул муаммоси кейинги пайтларда пенсионерларимизни бир мунча қийнаб келаётган эди, – дейди Сўх туманида яшовчи Шерали ота Орзиев. – Ушбу қарор билан Президентимиз биз, нуронийларга бўлган юксак ҳурмат-эътиборини яна бир бор амалда намоён этди.\nХалқ билан мулоқот ва инсон манфаатлари йилида амалга оширилаётган бундай эзгу амаллар халқимизнинг ҳаётдан рози бўлиб яшашида муҳим аҳамият касб этади.


Ижтимоий тармоқлар сабаб психологларнинг мижозлари кўпаймоқда – Beruniy Alimov\nИжтимоий тармоқлар сабаб психологларнинг мижозлари кўпаймоқда\nБир кун келиб ижтимоий тармоқларнинг ҳам ўз ҳуқуқшунослари, ўз шифокорлари, ўз психологлари пайдо бўлишини ким хаёлига келтирибди дейсиз. Тўғри, янги мутахассисларга талаб бор экан, демак таклифнинг пайдо бўлиш ҳам табиий жараён-да.\nФинляндиялик ижтимоий руҳшунос Суви Уски ўзининг қабулига ёзилаётган “беморлар”нинг сони кун сайин кўпайиб бораётганидан хурсанд. Энг қизиғи, Уски хоним очган компанияга мурожаат қилувчилар орасида 7 ёшдан 70 ёшгача бўлган одамлар учрайди. Компания ҳозирча маҳаллий аҳолига бепул ҳизмат кўрсатмоқда. Чунки компанияни турли жамғармалар ва хусусий инвесторлар молиявий жиҳатдан қўллаб-қувватлашмоқда.\nМаълумот ўрнида: бугунги кунда дунё аҳолисининг қарийб ярми, яъни 3 млрд. киши турли ижтимоий тармоқлардан фойдаланмоқда.\nШулардан энг катта қисми – 2 млрд. одам “Фейсбук”да ўтирибди. https://napoleoncat.com сайти берган маълумотга кўра, Ўзбекистонда “Фейсбук” тармоғидан фойдаланувчилар 1 миллионга яқинлашиб қолган. Улар ўрача 25-34 ёшда бўлиб, 65,5 фоизини эркаклар, 34,5 фоизини хотин-қизларимиз ташкил этар экан.\nИжтимоий психологларнинг қайд этишларича улар олган назарий билимларни амалиётда ҳар доим ҳам қўллаб бўлмайди. Бироқ яқинда фан доктори даражасига эришган Суви Ускида бундай муаммо йўқ. Унинг офисидаги телефон линиялари ҳеч қачон бўш турмайди. Ҳар куни саноқсиз мижозлар турли муаммоларни ечиб беришда ундан ёрдам сўрашади.\n– “Икки йил олдин ҳам бу даражада кўп одам менга мурожаат қила бошлайди деб ўйламасдим”, -дейди Уски хоним. “Мен, нима бўлганда ҳам, дунёнинг тўғри йўлдан кетишини ва ривожланишини истайман”.\nДоктор Суви Уски “Сометурва”, фин тилидан таржима қилинганда “ижтимоий тармоқларда хавфсизлик”номли стартапнинг бош директори бўлиб ишлайди.\nОлима асосан мижозларга юридик хизматлар кўрсатишни хуш кўради. Шунингдек, Хельсинки университетида социал психологияни ўрганаётган талабаларга дарс беради. Бундан ташқари Финляндиядаги вазирликлар ва давлат идораларидан Интернет муҳитидаги фаолиятнинг ўзига хос жиҳатлари ҳақидаги маслаҳатларини аямайди.\nЭкспертнинг айтишича, у ҳар қандай ҳолатда ҳам инсон қадр-қимматини, унинг руҳий ҳолатини биринчи ўринга қўяди. Мижозларнинг баъзилари Интернет орқали нотаниш кимсалар томонидан таъқиб қилинаётганларидан шикоят қилишса, айримлари эса смартфонга тобе бўлиб қолишдан қутқаришни илтимос қилишади.\nИжтимоий тармоқ ўзи нима беради?\nЎзбекистонга ҳам Финляндия сингари ижтимоий тармоқлар нисбатан кеч кириб келди. Кўпчилик яхши эсласа керак, 2001-2005 йилларда дастлаб хорижий манбалардан ашулаларни бепул кўчириб олиш имконияти пайдо бўлганда ўзимизда йўқ хурсанд бўлгандик. Ундан кейин текин киноларга ўта бошладик. Бироз ўтиб, бир-биридан қизиқ кибер ўйинлар. Хуллас, ҳеч кимга билдирмасдан, пинҳона ишхонамиздаги ва уйдаги компьютерларимиз хотирасини ана шундай “топилма бойликлар” билан бир пасда тўлдириб ташладик.\nЭнг қизиғи, эшитмасак-да, кўрмасак-да, атрофдагиларга дидимизнинг “баланд”лигини кўз-кўз қилиш учун Интернетда энг кўп шов-шувга сабаб бўлган мусиқани ёки кинони қандай қилиб бўлса-да кўчириб олишимиз ва бу билан бошқаларга мақтанишга одатландик.\nОрадан кўп вақт ўтмади. Ижтимоий тармоқлар оммалаша борди. Натижада профессионал журналистлардан ташқари жамиятда “ахборот” тарқатувчилар сони кескин кўпайиб кетди. Бу ўринда яқинда Ўзбекистонда хизмат кўрсатган отахон журналист Эркин Маликнинг ЎзА мухбирига берган интервьюсида алоҳида билдирган фикрлари эсимизга тушди: “Бугун ахборот кўп, уни оммага тақдим этувчилар ҳам. Оддий уй бекаси ҳам уйидан туриб таомлар ҳақида мақола ёзиб ўзининг профилига қўймоқда. Оддий блогер ҳам ўзини журналист санаб ахборот тарқатмоқда”.\nБир сўз билан айтганда янги ахборот муҳити мавжуд ижтимоий психологияни тубдан ўзгартириб юборди. Шу сабабдан финляндиялик тадқиқотчи ўз диссертацияси учун “одамларнинг тармоқлардаги ўзини ўзи мақташи” феноменини мавзу қилиб олди. Уски хоним Last.fm сайтида олиб борган аноним сўровномасида оддий кишилар ўзларига ҳаддан ташқари бино қўйишларини тан олганлар. Ҳатто улар ўз саҳифаларида кўз-кўз қилган бестселлер китобларни аслида охиригача ўқимаганликларини, хит ашулаларни тингламаганликларини ҳамда киноларни кўрмаганликларини айтганлар.\nЧунки кейинги пайтларда уларнинг асосий мақсади – ижтимоий тармоқ ёрдамида ўзларининг “ақлли”, “олий тоифадаги профессионал” “замонавий дидга эга бўлган шахс” ва “кўп нарсага улгураётган”қилиб кўрсатишдан иборат бўлиб қолган. Энг қизиғи, реал ҳаётда биронта хатоликка йўл қўйган одам ҳам ўз имижини сунъий равишда тезда тиклаб олиш учун ижтимоий тармоқни ишга солган.\nДоктор Ускининг таъкидлашича, бундай хатти-ҳаракатлар ўзликни англашнинг янги йўналиши ҳисобланади. Шу сабабдан яқин келажакда бу каби осон “обрў орттириш қуроли”дан одамлар осонликча воз кечмайдилар.\nХорижлик олима бу ҳолатни тўхтовсиз томошага қиёслайди. Унинг ибораси билан айтганда “тўю-тантана 24/7” режимида узлуксиз давом этади. Чунки сизни одамлар доимо кузатиб туришади: нима иш қиляпмиз, уст-бошингиз қандай, қаерда овқатланасиз, қачон дам оласиз ва ҳоказо. Натижада максимал даражада “тўғри одам” қиёфасини эгаллашга уринамиз.\nБу тўй олдинги одатийларидан фарқ қилади, дея мушоҳада юритади доктор Уски. У мана кўпчиликнинг ҳаётидан 10-15 йилдан бери “жонли эфир”да давом этмоқда.\nШу маънода фақат ёшлардан хафа бўлишнинг кераги йўқ. Улар асосан мессенжерлар, турли иловаларда кўпроқ вақт ўтказишади. 30 ва ундан катта ёшдагилар “Фейсбук”дан бош кўтаролмай қолишди. Улар собиқ ёки келажакдаги иш берувчилари, ҳамкасблари, маҳалладаги қўшнилари, ҳатто мактабдаги собиқ “муҳаббатлари” билан мулоқот қилишни хуш кўришади.\nЮқори технологиялар замони\nБу давр одамига эътибор берайлик – ярми робот, ярми эса капиталистик жонзотга ўхшайди, – дейди доктор Уски. Нима учун одамлар ўзларини бундай тутаяптилар? Янги феноменни яна қандай тушунмоқ керак? Балки бунинг ҳам яхши томонларини тезроқ илғаб олишимиз, уни кишилик жамиятини ривожлантиришга йўналтириш керакдир. Масалан, иқтисодиётни кўтариш учун рақамли хизматларга кўпроқ урғу бериш пайти келмадимикан?!\nИнсон боласини илмий асарларда кўпинча ақлли жонзот сифатида таърифлашади. Чунки у мустақил равишда оқилона қарор қабул қилиш имкониятига эга. Аммо ижтимоий тармоқлар одам боласини индивидуал фикрлашга эмас, балки жамоавий фикрлашга ўргатиб қўймоқда. “Кўпчилик нима деса, шу. Менга нима?” дейдиганлар кўпайиб кетди.\nАгар чумолидан фил ясаб, арзимаган нарсани бир киши ёмонласа, орқадаги оломон ҳам унга дарров эргашади-қўяди. Аксинча, биронта яхши нарсани кимдир ўйламай ёмонласа, урди худо. Ҳамма ўша томонга оғиб кетади.\nЭнг қизиғи, ижтимоий тармоқда фаолият олиб бораётган қайси гуруҳда одамлар сони қанчалик кўп бўлса, у шунчалик “ақллироқ” гуруҳ мақомини олади.\nБу маънода “Фейсбук”нинг Ўзбекистон сегменти ҳам орқада қолаётгани йўқ. “Fashion-терапия”, “troll.uz”, “Потребитель.uz”,“ya-mama”,“водители Ташкента (drivers.uz)”,“uzbek mdk”,“торгуемтут uzb (meng group)” шулар жумласидандир.\nКўп йўл қўйиладиган хатоликлар\nАйрим одамлар ёши катта бўлишига қарамасдан Интернетдаги турли форумларга тушуниб-тушунмай ўзини уради. Ҳамма фикр билдираётган шов-шувли бир масалани моҳиятини англамаса-да, шунчалик чеклаб ўтиб кетолмайди. Ҳеч бўлмаганда ўзининг “қимматли” фикрини ёзиб қолдиради.\nБаъзилар текширилмаган ёлғон-яшиқ нарсаларни, яъни фейк хабарларни ўзи ўқимасдан туриб, “поделиться” қилади. Ахир нима бўлганда ҳам фаолроқ бўлиш керак-да (фейк хабарлар тўғрисида тайёрланган “Ростга ўхшаган ёлғон” сарлавҳали мақоламиз “Ҳуррият”нинг 2018 йил 10 октябрь кунги сонида чоп этилган эди).\nИш пайтидаги ҳолатингизни илова ёрдамида аниме қаҳрамони кўринишида расмга олиб тарқатиш, қанчалик ичак узгудек кулгили бўлмасин, сиз ишлаётган компания обрўсига обрў қўшолмайди.\nАхборотни қабул қилиш маданияти ўзгарди. Афсуски, яхши томонга эмас. Чуқур таҳлилий материаллари етишмайди деймизу, уни ўқийдиган одамнинг ўзи қолмаётганини баъзан эсдан чиқарамиз. Айнан шу ижтимоий тармоқлар кўпчиликни юзаки, олди-қочди ахборотга ўргатиб қўйди.\nНатижада тадқиқотчилар таъбири билан айтганда рационал фикрлаш ўрнини “клипли фикрлаш” эгаллаб олди.Энг ачинарлиси,ижтимоий тармоқда ўтказилган вақт “клипли фикрлаш”нинг ривожланишига туртки бўлади. Бунда одам диққатини бирон нарсада икки дақиқадан ортиқ ушлаб туролмайди, натижада унинг илм олиш қобилияти пасаяди, таҳлилий фикр юритиши йўқолади.\nИжтимоий тармоқда энг кўп “коммент” қолдирилган хабарни ўқиймиз холос. “Қайноқ” воқеа-ҳодисалар тафсилотларига “банги” бўлиб боряпмиз. Тарқатилган материалнинг журналистик нуқтаи назардан сифати, рост-ёлғонлиги бизни кўп ҳам қизиқтирмай қўйди.\nБу маънода мисол қидириб, Хелсинкига бориш шарт эмас.Ушбу мақола муаллифининг хориждаги нуфузли илмий журналда эълон қилинган мақоласи ижтимоий тармоқдаги дўстлар билан улашилганда зўрға 30 та “лайк” олиши мумкину, унинг оддий тош ҳайкал олдида тушган расми 400га яқин лайк тўплашини қандай изоҳлаш мумкин? Жавоб ўзингиздан.\nДоктор Ускининг фикрича, албатта, одамлар ўз ҳаракатларини ўзлари белгилайдилар. Уларга нима қизиқ бўлса, шуни ўқийдилар.\nАйрим фойдаланувчилар ўзлари ҳақида озгина-созгина шахсий маълумот бериш билан чекланмайдилар. Гўёки, “бироз маълумот бердим-ку. Демак, яна у-бу қўшимча маълумотларни берсам ҳам ҳеч нарса бўлмайди” деб ўйлашади. Ваҳоланки, керагидан ортиқча шахсий маълумотлардан бошқалар ноўрин фойдаланишлари мумкинлигини эсда тутишимиз керак. Интернетнинг нариги томонидаги одам душманлик қилмаган ёки сизга қарши “кибер уруш” очмаган тақдирда ҳам, сизни потенциал харидор деб ўйлаб мақсадли равишда, ёпишқоқ рекламалар билан асосий ишларингиздан чалғитиши мумкин.\n“Агар бундан 100 йил олдин фуқаролар урушлари даврида одамлар ҳақида шунча маълумотлар очиқ бўлганида эди, ушбу урушлардан ҳеч ким омон чиқа олмаган бўларди”, -дея киноя қилади, Уски хоним.\nЎтган йил “Фейсбук”нинг 10 миллионлаб фойдаланувчилари тўғрисидаги шахсий маълумотлар сизиб чиқиб, “Cambridge Analytica” компаниясининг қўлига тушгани аниқланган эди. Айтилишича, ушбу компания бу маълумотлардан турли сиёсий рекламаларни мақсадли йўналтиришда фойдаланган. Масалан, 2016 йил АҚШда бўлиб ўтган президент сайловларида ҳамда 2017 йилда Британияда “Брексит” бўйича ўтказилган овоз бериш жараёнида фойдаланилган экан.\n“Фейсбук”асосий тармоқдан ташқари Инстаграм и Вотсапмессенжерига ҳам эгалик қилади. Бироқ, “Фейсбук” барча техник имкониятларини назорат қилолмади. Афтидан ушбу тармоқ ўз қўлида бунчалик катта ваколат бўлишини олдиндан тасаввур ҳам қилолмаган бўлса керак, – дейди финляндиялик эксперт.\nАйнан шу сабабли ижтимоий тармоқ фойдаланувчиларини ҳам ҳуқуқий, ҳам психологик жиҳатдан ҳимояга олиш зарур.\nАлбатта тармоқларнинг юқорида санаб ўтилган салбий томонлари улардан умуман воз кечган маъқул, деган хулосага олиб келмаслиги керак. Умуман бугунги ҳар қандай замонавий ахборот коммуникация технологияларини чеклаш мантиқсиз иш ҳисобланади. Фақат улардан самарали фойдаланишни билишимиз керак холос..\nҲУР ЗАМОНАГА “ҲУРРИЯТ” КЕРАКМАСМИ?


«Тўмарис» фильми премьераси бўлиб ўтди - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\n«Тўмарис» фильми премьераси бўлиб ўтди\nИкки ярим йил аввал бу фильм шунчаки ғоя эди. Бугун эса тўла метражли картина шаклида томошабинлар эътиборига ҳавола қилинмоқда. Саклар аёл йўлбошчиси ҳақидаги «Тўмарис» фильмида эрамиздан аввалги VI асрда юз берган воқеалар тўғрисида ҳикоя қилинади. Жажжи қизнинг маҳоратли жангчига айланиши, яқин инсонларидан айрилса-да, хоинлардан ўч олишга муваффақ бўлган, айни вақтда сак уруғларини бирлаштириб, Буюк Дашт афсонасига айланган подшоойим Тўмарис тақдири мазкур фильм асосини ташкил қилади. Ўз муҳаббати, халқ озодлиги учун у ўша даврдаги энг қонли урушда форслар подшоси Кир билан олишади. Картина сценарийси ёзилиш жараёнида тарих отаси Геродот асарларидан фойдаланилди. Олим-маслаҳатчилар мазкур лойиҳани рўёбга чиқаришда фаол иштирок этди.\nАҚАН САТАЕВ, «ТЎМАРИС» ФИЛЬМИ ПОСТАНОВКАЧИ РЕЖИССЁРИ:\n- Тарихчи-маслаҳатчимиз Алмас Ўрдабаев бўлди. Бош маслаҳатчисиз бир қадам ҳам қўймадик. Сценарий ёзилаётганда ҳам, суратга олиш жараёнида ҳам улар билан маслаҳатлашдик, ҳаммасини тарихий воқеаларга мувофиқ қилиб олдик. Тарихчи маслаҳатчиларимиз нафақат мен, балки костюм дизайнерлари, рассомлар, рассом-постановкачилар билан ҳам бирга ишлади. Менинг фикримча, улкан тарихий меҳнат амалга ошди.\nЕРКЕБУЛАН ДАЙИРОВ, АКТЁР:\n- Мазкур ижодий ишимиз барча туркийзабон халқлар учун қизиқарли, деб ўйлайман. Элбоши қўллаб-қувватлаши, Мактублари туфайли халқимиз маънавияти, ватанпарварлик ҳиссини уйғотувчи тарихий киноларга катта эътибор бериляпти. Бундай қувонарли ташаббуслар давом этишига тилакдошман.\nҒоя муаллифи– Алия Назарбоева. Тарихий асар Қозоғистон Республикаси Маданият ва спорт вазирлиги топшириғига биноан суратга олинди.\nпремьераҚозоғистонлик фильмСаклар аёл йўлбошчисиТўмарис фильмиТўмарисАлия НазарбоеваАльмира Турсунова


ЎҚИТУВЧИ МЕҲНАТИГА МУНОСИБ БАҲО » Иштихон овози газетаси\nЎҚИТУВЧИ МЕҲНАТИГА МУНОСИБ БАҲО\nЎқитувчилик - шарафли, шу билан бирга машаққатли касб. Буни соҳада чинакам фидоийлик билан меҳнат қилганлар яхши билишади. Ҳар қанча қийинчиликка дуч келишига қарамай ўқувчиларига чин қалбдан меҳр берган устозлар меҳнати қадр топганида барча машаққатлар унутилади. Бунга яқиндагина республикамизнинг бир гуруҳ устоз-мураббийлар қаторида “Ўзбекистон Халқ таълими аълочиси” фахрли унвони билан тақдирланган Иштихон шаҳридаги 1-ИДУМ ўқитувчилари, Халқ депутатлари вилоят Кенгаши депутати Феруза Тоғаева ва Вайдулла Файзуллаевларнинг шодлиги ёрқин мисол бўла олади.\n- Бу икки икки ўқитувчимиз чиндан ҳам том маънодаги аълочи, фидокор устозлардандир, - дейди мактаб директорининг ўқув ишлари бўйича ўринбосари Гулбаҳор Усмонова. - Уларнинг таълим-тарбия соҳасидаги муваффақиятлари нафақат туманимиз, балки вилоят миқёсида оммалаштирилган. Ҳамкасбларимиз меҳнатининг муносиб тақдирланганлиги бутун жамоани қувонтирди.\nЎз навбатида биз ҳам ҳурматли устозларни юксак мукофот билан муборакбод этамиз.\nУМУМТАЪЛИМ МАКТАБЛАРИДА “КЕКСАЛАР МАЪРИФАТИ” СОАТЛАРИ ЖОРИЙ ЭТИЛДИ.


Қишлоқ хўжалигида билим ва инновациялар тизимини ривожлантириш концепцияси тасдиқланди | NORMA.UZ\nПрезидент томонидан 3 февралда «Қишлоқ хўжалигида билим ва инновациялар тизими ҳамда замонавий хизматлар кўрсатишни янада ривожлантириш тўғрисида»ги Фармон имзоланди. Фармон билан Қишлоқ хўжалигида билим ва инновациялар тизимини 2021-2025 йилларда устувор ривожлантириш концепцияси тасдиқланди.\nҚуйидагилар ташкил этилди:\nқишлоқ хўжалиги тармоқларида таълим, илм-фан, ишлаб чиқариш ва қишлоқ хўжалиги субъектларига замонавий агрохизматлар кўрсатишнинг узвий тизимини ўзаро боғлайдиган Қишлоқ хўжалиги вазирлиги ҳузурида Қишлоқ хўжалигида билим ва инновациялар миллий маркази (кейинги ўринларда – Миллий марказ);\nҚишлоқ хўжалиги соҳасида таълим, илм-фан ва ишлаб чиқаришнинг узвий интеграциясини таъминлаш бўйича Мувофиқлаштирувчи кенгаш (кейинги ўринларда – Мувофиқлаштирувчи кенгаш);\nҚишлоқ хўжалигида билим ва инновацияларни қўллаб-қувватлаш жамғармаси.\nМиллий марказ Қишлоқ хўжалиги ва озиқ-овқат таъминоти илмий-ишлаб чиқариш маркази, «Агроинновация» ДУК, Ғўза уруғчилиги маркази негизида ташкил этилади. Миллий марказ Мувофиқлаштирувчи кенгашнинг ишчи органи ҳисобланади ва қуйидагиларни амалга оширади:\nўз тизимидаги илмий-тадқиқот муассасаси фаолиятига бевосита раҳбарлик қилади;\nчорвачилик йўналишлари, ўрмон ва сув хўжалиги, ипакчилик соҳаларида фаолият юритувчи илмий-тадқиқот муассасалари билан ҳамкорликдаги фаолиятни йўлга қўяди;\nқишлоқ хўжалиги соҳасидаги олий ва профессионал таълим муассасаларининг илмий ва инновацион фаолиятини мувофиқлаштиради.\n2021 йилдан бошлаб Мувофиқлаштирувчи кенгаш 2021 йил 1 апрелга қадар Қишлоқ хўжалигининг устувор йўналишлари, глобал, минтақавий ва ҳудудий муаммоларнинг илмий ечимларини тадқиқ қилиш бўйича кейинги 5 йилга мўлжалланган дастурни ишлаб чиқади. Беш йиллик дастурда назарда тутилган йўналишлар қишлоқ хўжалиги соҳасида илмий лойиҳалар бўйича давлат буюртмаларини шакллантириш учун Инновацион ривожланиш вазирлигига тақдим этилади.\nа) 2021–2022 йилларда:\nРеспублика агрохизматлар маркази;\nҚорақалпоғистон Республикаси ва вилоятлар агрохизматлар марказлари;\nб) 2022 йилдан бошлаб босқичма-босқич қишлоқ туманларида туман агрохизматлар марказлари ташкил этилади.\nЖаҳон банкининг «Ўзбекистон Республикаси қишлоқ хўжалигини модернизация қилиш» лойиҳаси доирасида ажратиладиган маблағларни жалб этган ҳолда ёки ДХШ шартлари асосида ташкил этилади. Улар ўз фаолиятини ахборот ва маслаҳат хизматлари кўрсатиш тизими асосида амалга оширади.\nҲудудий агрохизматлар марказлари Қишлоқ хўжалиги ва озиқ-овқат таъминоти илмий-ишлаб чиқариш марказининг ҳудудий бўлинмалари негизида ташкил этилади.\n2021 йил 1 мартдан бошлаб, тажриба тариқасида, Миллий марказ тизимидаги илмий-тадқиқот муассасаларида тадбиркорлик субъектларини жалб этган ҳолда кичик илмий-инновацион корхоналар ташкил этишга рухсат берилади. Бунда:\nқишлоқ хўжалиги экинларининг илмий асосланган ҳолда экилишини ташкил этади;\nўсимликларни зараркунандалардан асраш, тупроқ унумдорлигини ошириш бўйича илмий асосланган таклифлар ишлаб чиқади.


00:43 / 22.02.2017\nГибралтарда ушлаб турилган, россиялик миллиардер Андрей Мельниченконинг мегаяхтаси унга қайтариладиган бўлди. Бу ҳақда Forbes нашрига бизнесмен вакили маълум қилди.\n"Бу ёқимсиз ҳолат якунланди. Елканли яхта "А" эгасининг лойиҳавий жамоасига қайтарилди ва яқин орада Гибралтарни тарк этади", деди вакил.\nЯқиндагина сувга туширилган 8 палубали Sailing Yacht A яхтаси Мельниченко учун Германиянинг Nobiskrug верфида қурилган. Айнан верфнинг даъвоси бўйича кема ушланган. Верфнинг таъкидлашича, у яхта эгаси Valla Yachts Limited’дан қилинган ишлар учун охирги 9,8 млн евролик тўловни олмаган.\nМиллиардер вакилининг бу ҳолатга изоҳ беришича, бундай катта кўламдаги лойиҳаларда "баъзида ҳал қилинмаган масалалар қолади. Компания 27 январгача талаб қилган 9 млн евролик сумма яхта эгаси ва верф ўртасида давом этаётган баҳснинг бир қисми бўлган".\nNobiskrug талаб қилган умумий сумма 15,3 млн еврони ташкил қилади, бунда асосий қарздан ташқари бошқа моддалар бўйича 2,6 ва 2,9 млн евролик қўшимча қарз ҳам бор. Кема Гибралтарга ёнилғи қуйиш учун борган.\nЯхта 8 палубадан иборат бўлиб, унинг мачталари баландлиги 100 метрдан кўпроқ. Кема дизель ва электр двигателлар ҳисобига, елканни ишлатмасдан соатига 20 узел (37 км) билан ҳаракатлана олади.\n21:21 / 10.08.2017\n09:39 / 10.06.2017


«Яндекс» Ўзбекистонда ёғингарчиликлар харитасини ишга туширди - Terabayt.Uz\n«Яндекс» Ўзбекистонда ёғингарчиликлар харитасини ишга туширди\n«Яндекс» хизмати Ўзбекистонда тез орада қаерда ёғингарчиликлар ва бошқа об-ҳаво ҳодисалари кузатилишини кўрсатиб турувчи «Яндекс.Погода» харитасини ишга туширди. Бу ҳақда "Газета.uz" хабар бермоқда.\nХаритада қаерларда тез орада ёмғир ёки қор ёғиши кўринади. Бундай маълумотлар асосида фойдаланувчилар, масалан, кучли ёмғир шаҳарда ҳам ёғишини ёки уни четлаб ўтишини кўришлари мумкин.\nЁғингарчилик ҳақидаги маълумотлар 10 дақиқалик интервал билан 2 соат кейинга мўлжалланган: ёғингарчилик 10, 20, 30 дақиқа ва ҳаказодан кейин қаерга етиб боришини кўриш мумкин. Хизматининг асосий саҳифасида харитани очмасдан ҳам тушуниш мумкин бўлган об-ҳаво огоҳлантиришлари берилади: «Ёмғир ярим соат ичида бошланади» ёки, масалан, «Яқин икки соат давомида қор аралаш ёмғир тинмайди».\nЁғингарчиликлар харитаси нафақат ёмғир остида қолмасликка ёрдам беради, балки уни кузатишнинг ўзи ҳам жуда қизиқарли. Масалан, эндиликда ёмғир қанча вақт ичида Тошкентдан Наманганга етиб боришини ҳисоблаш ёки ёмғирли булутлар қайси томонга кўпроқ ҳаракатланишини аниқлаш мумкин.\nЁғингарчиликлар ҳақида хабар беришда «Яндекс» бир неча дақиқалик интервалда оладиган сунъий йўлдош тасвирларидан фойдаланади. Махсус ўргатилган нейронли тармоқ атмосфера фотосуратларини қайта ишлайди ва ёғингарчилик соҳаси ҳаракатини башорат қилади.\nЎзбекистон аҳолиси iOS ва Android тизими учун ишлаб чиқилган «Яндекс» ёки «Яндекс.Погода» иловаларида, шунингдек, yandex.uz/pogoda манзилида ёғингарчиликлар харитасини кўришлари мумкин.\n«Яндекс.Погода» хизмати Meteum технологияси асосида ишлайди. У метеостанциялар, сунъий йўлдош, «Яндекс.Харита» ва бошқа манбаларга асосланган ҳолда ишлайди. Аввал Meteum маълумотларни башорат қилишнинг классик услубларидан фойдаланган қайта ишлайди, сўнгра эса натижани компютер технологияси ёрдамида аниқлаштиради. Бу маҳаллий об-ҳаво маълумотини кўча ва ҳатто уйгача бўлган аниқликда олиш имконини беради.\n#ахборот технологиялари #Яндекс #Яндекс.Погода


Тожикистон президенти Имомали Раҳмон бугун мамлакат парламентига мурожаат билан чиқиб, 2020 йилда Тожикистон коронавирус инфекциясининг тарқалиши сабабли иқтисодий муаммолар ва ишсизликнинг ортишига дуч келганини маълум қилди.\nДавлат раҳбари ўз мурожаатида COVID-19 пандемияси тарқалиши муносабати билан мамлакат ҳукумати миллий иқтисодиётни қўллаб-қувватлаш учун фавқулодда чоралар кўрганлигини таъкидлади.\n«Ўтган йили мамлакатда фуқароларнинг ҳаёти бир оз бўлса-да, барибир яхшиланди», деди президент.\nИмомали Раҳмоннинг сўзларига кўра, Тожикистон ҳукумати ўтган йили миллий соғлиқни сақлаш тизимини қўллаб-қувватлаш учун қўшимча 1,6 миллиард сомоний ажратди, мамлакатда 30га яқин янги касалхоналар зудлик билан фойдаланишга топширилди.\nПандемияга қарши курашиш учун касалхоналарда янги беморлар учун 7 мингдан ортиқ янги ўринлардан фойдаланилган бўлиб, уларга 5 400 тиббиёт ходими хизмат кўрсатди.\nТожикистон ҳукумати пандемия пайтида маҳаллий тадбиркорларни қўллаб-қувватлаш учун 450 миллион сомоний миқдорида турли хил имтиёзларни тақдим этди. Уларга қарийб 4 миллиард сомоний миқдорида имтиёзли кредитлар таклиф қилинди.\nЎтган йил давомида мамлакатда озиқ-овқат маҳсулотларини ишлаб чиқариш 2019 йилга нисбатан 28 фоизга ўсди.\nПрезидент 2020 йилда маҳаллий тадбиркорлар 18 300та янги объектни ишга туширганини, у ерда 193 мингга яқин Тожикистон фуқароси иш билан таъминланганлигини таъкидлади.\nИмомали Раҳмоннинг таъкидлашича, ўтган йили мамлакатнинг 111 минг фуқароси Тожикистондан меҳнат миграцияси учун чиқиб кетган, ўтган йилларда бу кўрсаткич 450-480 минг кишини ташкил этган.\n«Биз маълум даражада Тожикистоннинг ўзида эҳтимолий меҳнат муҳожирларининг маълум қисмини иш билан таъминлашга муваффақ бўлдик», деди у.\nПрезидентнинг сўзларига кўра, пандемия оқибатларига қарамай, ўтган йили Тожикистон иқтисодиётининг ўсиши 2019 йилга нисбатан 4,5 фоизни ташкил этди, 2020 йилда мамлакат ЯИМ 82,5 миллиард сомонийга тенг бўлди.\nУнинг таъкидлашича, ўтган йили Тожикистон ўз иқтисодиётига 15 миллиард сомонийга яқин хорижий инвестицияларни жалб қилишга муваффақ бўлган, бугунги кунда мамлакатда умумий қиймати 55 миллиард сомоний бўлган 70дан ортиқ умуммиллий лойиҳалар амалга оширилмоқда.\nБундан ташқари, Имомали Раҳмон бу йил мамлакатда маблағларни легаллаштириш бўйича амнистия эълон қилинишини айтиб ўтди.\nУнинг сўзларига кўра, бундай амнистиялар дунёнинг кўплаб мамлакатларида мунтазам равишда эълон қилинади, аммо Тожикистонда мустақиллик йилларида бу атиги бир марта кузатилган.\nТожикистонда Украинадаги ҳарбий можаро туфайли иқтисодий инқироздан чиқиш режаси тузилди


Кўзга сурма қўйишнинг ҳукми | Azon.uz - Ахборот-таҳлилий портал\n966 22:00 03.05.2021\nКўзга сурма қўйиш аёлларга хос зийнат ҳисобланиб, кўзларини парвариш қилиш уларнинг вазифаларидан биридир. Чунки, ўз аъзоларини парвариш қилиш Аллоҳ таолога яқинлаштирадиган ибодатнинг бир тури ҳисобланади. Суннатда ҳам сурма қўйишга чорловчи бир қанча кўрсатмалар бор. Аммо шуни унутмаслик керакки, ушбу ороланиш фақат эр, маҳрамлар ва аёллар давраси учун бўлиши лозим.\nИбн Аббос розияллоҳу анҳудан ривоят қилинади: Расулуллоҳ соллаллоҳу алайҳи васаллам: “Оқ либос кийинглар, чунки у энг яхши кийимдир. Унда маййитларингизни кафанланглар. Албатта, сурмаларингизнинг энг яхшиси исмид бўлиб, у кўзни равшан қилади ва киприкни ўстиради”, дедилар.\nУмму Атийя розияллоҳу анҳодан ривоят қилинади: “Биз ўликлар учун уч кундан ортиқ аза тутишдан қайтарилган эдик, аммо эри ўлган аёл тўрт ой ўн кун кутарди. Бу вақтда на сурма қўяр, на хушбўйлик сепар ва на бўёқли либос киймас эди”.\nЖобир розияллоҳу анҳудан ривоят қилинади: “Али розияллоҳу анҳу Ямандан Расулуллоҳ соллаллоҳу алайҳи васалламнинг қурбонлик ҳайвонларини ҳайдаб келгач, Фотима розияллоҳу анҳони эҳромни ечиб, бўёқли либос кийган ва сурма қўйган ҳолда кўрди. У Фотиманинг бу ишини ёқтирмай, инкор этган эди, “Албатта, отам менга буни буюрдилар”, деб айтди.”\nСурмани тоқ қўйиш мустаҳаб амал. Имом Аҳмад ибн Ҳанбалнинг ўғли: “Мен Абу Абдуллоҳнинг ойна, сурмадон ва тароқ солиб қўядиган ҳамёнчасини кўрганман. Қачон тонгги вирдларини бажариб бўлса, ойначасига қараб сурма қўяр ва сочини тарар эди. Сурмани ҳар бир кўзига уч мартадан тоқ қилиб қўяр эди”, деб эслайди.\nБаъзилар: “У ўнг кўзига уч марта, чапга икки марта сурар, икки кўзига қўйганда, биргаликда тоқ бўлар эди , дейишади.”\nИбн Аббор розияллоҳу анҳу: “Исмид сурмасини қўйинглар, албатта, у кўзни равшан қилиб, киприкни ўстиради”, дер эдилар. У киши Расулуллоҳ соллаллоҳу алайҳи васалламнинг бир сурмадонлари бўлиб, ҳар кеча ундан ҳар икки кўзларига уч мартадан сурма қўяр эдилар, деб эслардилар.\nСурма жуда қадим замонлардан бери маълум нарса бўлиб, ундан кўзни даволаш ва муолажа қилишда фойдаланилган.\nИбн Қоййим уни: “Сурма кўз саломатлигини сақлаб, нурини оширувчи ва равшан қилувчидир. У кўзга чирой беради, баъзи навлари унга тушган чанглар ва кичик зарарли моддаларни зарарсиз ҳолатда суғуриб олади. Сурмани уйқуга ётишдан олдин қўйилса, фойдаси янада ошади, кўзга зарар берадиган ҳаракатлар тиниб, яхшироқ сингади. У кўз саломатлигига табиий хизмат қилади, бу борада исмид сурмасининг хосияти кўпроқ”, дея таърифлаган.\nАёлларнинг кўзларини бўяган ҳолатда номаҳрамларга кўринишининг ҳукми нима?\nФуқаҳолар оятдаги “Фақатгина ундан кўриниб тургани” жумласига қилинган тафсирлардан келиб чиқиб, кўриниб турган зийнат нима экани ҳақида турли фикрларни билдирганлар. Ибн Масъуд, Саъд ибн Жубайр ва бошқалар уни фақатгина устки кийимлар, деб айтишган.\nБилакузук ва сурманинг кўриниб туришини жоиз деган уламолар унинг фитна қўзғовчи восита бўлмаслигини шарт қилишган. Агар бу нарсалар фитнага сабаб бўлса, шубҳасиз уни кўрсатиш ман этилади.\nАммо бу зийнатларни кўрсатиш жоиз эканига фатво берган уламолар, қасддан бўлмай, балки, тасодифан кўриниб қолишида зарар йўқ эканини айтиб ўтганлар. Бунга азадор аёлнинг сурма ва бўёқдан қайтарилганини далил қилишган. Яъни, аёлларнинг пардозини номаҳрам эркаклар кўриши аслида асло мумкин эмас. Бунинг шариатда жорий бўлишига ороланиш ва зеб-зийнат эркак кишини аёлга жалб этувчи восита бўлгани сабаб. Мана шу қоидага кўра, азадор бўлмаган аёлларнинг ҳам ўз чиройини номаҳрамларга кўрсатиши ҳаром. Аммо, бугунги аёлларнинг оммавий равишда юз-кўзларини бўяб юришлари ҳисобга олиниб, қасддан бировга кўрсатмаслик кераклигини шунинг ичига киритиб ўтганлар.\n Buxoriy “Fathul-Boriy” Oq kiyim kiyish haqida bob 10/2965. Abu Dovud “Sunan” Libos kitobi 4055 11/75. Termiziy ushbu hadisni sahih hasan degan\n “Sunani Termiziy” Lobos kitobi 1757 hadis. 4/234\n Ibn Qayyim “Zodul-ma’od” 4//193\n “Tafsiri Qurtubiy” 12/228, Ibn Arabiy “Ahkomul Qur’on” 3/1368, Jassos “Ahkomul Qur’on” 3/172\n www.islamonline.net “Al-fatavaa” 03.05.2001 yil\n Ibn Hajar “Fathul Boriy” 9/488, Abu Shiqqa “Tahrirul mar’ati” 4/268, Qaysiy “Al-mar’atul muslima” 64 bet\nкўз сурма ҳукмлар Суннат Махсус Илм\nКўз тегишидан сақланиш мумкинми?\n1150 17:10 30.11.2020\nКўз ўрнига жаннатни танлаган саҳоба\n1637 22:30 22.01.2020\n5630 19:00 21.01.2020\n1337 09:00 20.08.2019


М. Шакур: Балогардон фақат ўқитувчими? Катталарчи? – mulkdor.com\nJanuary 10 2018, 05:01 ЖамиятИнсон ҳуқуқлариМақолаларЎзбекистон\nБиринчи қисм. БУЗУҚХОНА\nСурхондарё ҳокимига мурожат. Асл айбдорларни жавобгарликка тортинг, ўқитувчини эмас.\nМуаллиф: Мухаммад Шакур\nҚоровулбозор-когон йўлида қамиш ўғрилари ушланди\n“А-380” автомагистралининг Қоровулбозор-Когон йўлида ноконуний равишда қамиш ўсимлиги ташиб кетилаётгани аниқланган. Бухоро вилояти Экология ва атроф-муҳитни муҳофаза қилиш ...\nЖамиятOctober 24 2019, 12:10


«ОТАМ БИЛАН ФАХРЛАНАМАН» - Ўзбекистон овози газетаси\n«ОТАМ БИЛАН ФАХРЛАНАМАН»\nИккинчи жаҳон урушида қозонилган ғалабанинг 70 йиллиги юртимизда катта байрам қилинди. Уруш қатнашчилари, меҳнат фронти иштирокчиларига юксак иззат-икром кўрсатилди. Президентимизнинг Хотира майдонида уруш оқибатлари ҳақида билдирган фикрлари мени бениҳоя тўлқинлантириб юборди.\nМенинг отам — Қорахўжа Қосимов ҳам 19 ёшида — 1941 йилда урушга бориб, Белоруссия фронтида жанг қилган. Икки марта ярадор бўлган, даволаниб чиққач, яна жангни давом эттирган. У киши кўплаб орден ва медалларга сазовор бўлган. Уруш ғалаба билан якунланганидан кейин отам 1946 йилда ўзи туғилиб ўсган юрт – Андижон вилоятининг Қўрғонтепа туманига қайтиб келиб, ҳарбийлашган ўт ўчириш қисмида бўлинма сардори сифатида узоқ йиллар самарали меҳнат қилди.\nБугун фарзанду набираларимга отамнинг қаҳрамонликлари ҳақида фахр билан ҳикоя қиламан.\nУруш ва меҳнат фахрийларига Президентимиз томонидан берилаётган эътибор мени жуда хурсанд қилади. Кексаларимизни эъзозлаш — Ватанни, тинчликни, келажакни эъзозлашдир, деб биламан.\nМинг афсуслар бўлсинки, уруш қатнашчилари сафи йилдан-йилга сийраклашиб бормоқда. Лекин бир умид кишига таскин беради. Бу ҳам бўлса, отам ва унинг сафдошлари хотираси орадан яна қанча йиллар ўтмасин, авлодлар қалбида мангу яшайверади.


Ўтган ҳафтанинг коронавируссиз энг муҳим воқеалари — Sof.uz\nЎтган ҳафтанинг коронавируссиз энг муҳим воқеалари\n22.03 21:47 930 Жаҳон\nКоронавирус пандемияси дунё бўйлаб давом этаётган бир вақтда жаҳон матбуотида вирус ҳақидаги янгиликлар устунлик қилмоқда. Шундай вазиятда ҳаёт вирусдан ташқарида давом этмаётгандек туюлади. Лекин, асло ундай эмас. Ўтиб бораётган ҳафтанинг энг яхши ўнта воқеасини қуйида эътиборингизга ҳавола қиламиз.\nАҚШда Жо Байден ўз партияси ичида Берни Сандерсни ортда қолдирмоқда\nЖо Байден амалдаги Доналд Трампга қарши 2020 йилда АҚШда бўлиб ўтадиган президентлик сайловида Демократик партиядан номзод бўлиш учун рақобатда Берни Сандерсни ортда қолдирди.\n11 март куни охирги тўртта штатдаги ютуқларидан кейин собиқ вице-президент яна учта штат - Аризона, Флорида ҳамда Иллинойсда ғалаба қозонди. Байденнинг ғалабали юруши Жанубий Каролина штатидан бошланган эди.\nГреция-Туркия чегарасида суриялик қочқинлар танглиги давом этмоқда\nШарқий Ўрта эр денгизида давом этаётган қочқинлар инқирози осонлашув белгиларини кўрсатмади, чунки муҳожирлар Туркиядан Европага ўтишга уринишда давом этишмоқда.\nАввалроқ Туркия президенти Ражаб Тоййиб Эрдўған музокаралар тактикаси сифатида Европага қочқинларни қўйиб юбориш билан бир неча бор таҳдид қилган.\nИкки ҳафта олдин Эрдўғаннинг ЕИ билан чегараларни очиб юбориш буйруғидан кейин, 35 мингга яқин одам Грецияга чегарадан ўтишга ҳаракат қилди.\nСуриянинг шимоли учун жангларда кўпроқ турк аскарлари ҳалок бўлмоқда\nСуриянинг шимолий қисми учун кураш Туркия ён босаётган мухолиф кучлар ва Россия томонидан қўллаб-қувватланадиган Сурия расмий ҳукумати ўртасидаги Идлиб вилояти учун тўқнашувлар билан давом этмоқда.\nМухолиф кучлар ҳали ҳам Идлиб вилоятининг аксарият қисмларини, шу жумладан вилоят марказини назорат қилмоқда, аммо уни Сурия ҳукумати бомбардимон қилмоқда. Турк қўшинлари бу ҳудудда мухолиф кучларни ҳимоя қилиш мақсади билан яқинда Асад ҳукуматининг иккита самолётини уриб туширди.\nЛиван ўзининг евробондларини бекор қилди, иқтисодий инқироз чуқурлашмоқда\nЛиван ҳукумати 2020 йил март ойидаги облигациялар сериясини расман бекор қилди, натижада барча муомаладаги облигациялар бўйича ўзаро дефолт юзага келди.\nЛиван жуда қарздор ва мамлакатда давом этаётган иқтисодий инқироз шароитида ўз қарзларини тўлаш учун курашмоқда.\nГап $32.2 млрд ҳақида кетяпти. Расмий ҳукумат ўз кредиторлари билан бу масалани ҳал қилиб олиши керак.\nВладимир Путин 2036 йилгача уни ҳокимиятда ушлаб туриши мумкин бўлган референдумни маъқуллади\nРоссия президенти Владимир Путин ўз ролини 2036 йилга қадар узайтириш тўғрисида референдум ўтказиладиган қонун лойиҳасини қўллаб, ўз ваколатларини кенгайтиришга ҳаракат қилди. Путиннинг президентлик муддати Россия конституциясига мувофиқ 2024 йилда тугаши керак.\nБироқ, унинг 22 апрелда бўлиб ўтган референдумни қўллаб-қувватлаш ҳаракатининг давомийлиги унинг ҳокимиятда қолиш муддатини яна 12 йилга узайтиришини англатади. Путин 2000 йилдан бери Россия президенти бўлиб келмоқда. Фақатгина 2008-2012 йилларда бош вазир лавозимида ҳукуматни бошқарган.\nИроқда АҚШ ва Эрон томонидан қўллаб-қувватланган Катойиб Ҳизбуллоҳ ўртасида зиддиятлар кучаймоқда\nҚўшма Штатлар ўз қўшинларига қилинган ҳужумга жавобан ушбу гуруҳга қарши ҳаво ҳужумларини амалга ошираётгани сабабли АҚШ ва Ҳизбуллоҳ (Эрон томонидан қўллаб-қувватланади) ўртасидаги кескинликлар кучаймоқда.\nЧоршанба куни АҚШ бошчилигидаги ИШИДга қарши коалициянинг уч ходими Ироқдаги ҳарбий лагерга ракета ҳужумида ҳалок бўлди, яна 12 киши яраланди.\nАҚШнинг Эрон билан зиддияти январ ойининг бошида Эрон генерали Қосим Сулаймоний ўлдирилиши билан ниҳоятда кучайиб кетди.\nИқлим ўзгаришлари пасайганига қарамай Гренладия музлари эришда давом этмоқда\nЎтган ёзда кўтарилган ҳарорат Гренландиядан 600 миллиард тонна музни эритиб юборди ва денгиз сатҳидан 2,2 миллиметрга кўтарилди.\nЎтган йил рекорд даражадаги энг иссиқ ёз бўлди. Авиация ва коронавирус пандемияси даврида саноатнинг қисман тўхтаб қолиши иқлим ўзгаришларида бир қатор ижобий ўзгаришларни ҳосил қилган бўлса-да, музлар эриши олимларни хавотирга солмай қўймади.\nАҚШ ҳисоботида Хитой уйғурларнинг мажбурий меҳнатидан фойдаланилаётгани маълум қилинди\nАҚШ Конгресси ҳисоботида Хитой мамлакатнинг шимоли-ғарбидаги уйғур мусулмонлари жамоаси аъзоларини мажбурий меҳнатга жалб қилинганлиги аниқланди, бу АҚШ қонунчиларининг минтақадан олиб кирилаётган товарларга нисбатан санкциялар жорий қилиш учун чақирувларига сабаб бўлди.\nИккала партия вакилларидан иборат Конгресс-Хитой ижроия комиссияси, Шинжон вилоятида, уйғурлар яшайдиган уйларда, лагерларда ва фермаларда мажбурий меҳнат ишлатилганлиги ҳақида ҳисобот чиқарди.\nНигер "Боко Ҳарам" нинг 50 нафар экстремистини ўлдирганини айтмоқда\nСешанба куни Нигерия армияси мамлакатнинг жануби-шарқида Боко Ҳарам ташкилотининг 50 нафар экстремистини ўлдирди. Таъкидланишича, ҳужум Боко Ҳарам жойлашган Нигерия чегарасига яқин ҳарбий қисмга "Боко Ҳарам" ҳужумига жавобан қилинган.\nБоко Ҳарам Африкадаги Нигерия ҳукуматига қарши бир неча йиллардан бери курашаётган террорчи гуруҳ. У, шунингдек, Нигер ҳамда Камерунда ҳам ҳужумларни амалга оширмоқда.\nБугун, 18:49 81\nБугун, 18:39 75 Жаҳон\nБугун, 18:32 438 Ўзбекистон\nБугун, 18:17 79\nБугун, 17:53 703 Жамият


Муносиб ютуқлар билан — Ishonch Gazetasi\nЖамоа аъзолари аҳолининг электр қувватига бўлган талабини тўлиқ қаноатлантириш йўлида фидокорона меҳнат қилаётир. Бир йилда 3,2 млрд. кВтс миқдорида электр қувватини ишлаб чиқараётган корхонамиз Хоразм вилояти ва Қорақалпоғистон Республикаси иқтисодиётини ривожлантиришда ўзининг муносиб ҳиссасини қўшмоқда.\nКорхона раҳбарияти ва касаба уюшма ташкилоти ҳамкорлигида ишлаб чиқаришга янги, замонавий технологияларни жорий этиш, давр талабига мос тарзда модернизациялаш ишларини бажаришга катта эътибор қаратилган. Осиё тараққиёт банки ҳамда Ўзбекистон Республикаси тараққиёт ва тикланиш жамғармаси маблағлари ҳисобидан, умумий қуввати 500 мВт бўлган иккита буғгаз трубиналари қурилиши инвестиция дастурига киритилган эди. Ҳозирда ушбу лойиҳа ишларини бошлаш бўйича тайёргарлик кўрилмоқда.\nЎта масъулиятли юмушни бажараётган жамоамиз аъзолари учун муносиб меҳнат шароитлари яратилган. Иш берувчи билан 2017 — 2019 йиллар учун жамоа шартномасини имзолаганмиз. Унда касаба уюшма аъзоларининг манфаатларини ҳимоя қилиш ва уларга муносиб меҳнат шароитларини яратиб беришга доир масалалар тўлиқ қамраб олинган.\nМингга яқин аъзоларни атрофига бирлаштирган касаба уюшма қўмитаси ходимларнинг ҳақиқий маслакдоши ва кўмакдошидир. Жамоа шартномасига асосан ишлаб чиқаришда зарарли омиллар таъсирида ишлайдиган ходимларнинг иш жойлари аттестациядан ўтказилиб, 427 нафар ходимга қўшимча меҳнат таътили берилди.\nИкки ва ундан ортиқ 12 ёшгача фарзанди ҳамда 16 ёшгача ногирон боласи бўлган 10 нафар ходимга 3 иш кунидан иборат ҳақ тўланадиган қўшимча таътил берилди. Вояга етмаган 4 ва ундан ортиқ фарзанди бўлган 5 нафар ходимнинг ойлик маоши сақланган ҳолда иш ҳафтаси 1 соатга қисқартирилди.\nБахтсиз ҳодисаларнинг олдини олиш мақсадида иш берувчи томонидан ходимлар меҳнатини суғурталаш борасида жавобгарлик оширилди. Ушбу тадбирларни амалга ошириш учун корхона ҳисобидан 28 млн. 560 минг сўм маблағ ажратилди.\nАъзолар соғлигини тиклаш, даволаниши учун зарурат туғилган ҳолатларда ижтимоий ёрдам кўрсатиш ишларига жиддий эътибор қаратилаётир. Ходимлар ва уларнинг оила аъзоларини соғломлаштириш мақсадида 6 нафар ишчига ижтимоий суғурта маблағлари ҳисобидан, 5 нафар ходим ва яна ўнга яқин оила аъзоларига касаба уюшма ҳисобидан санаторийларга йўлланмалар берилди.\nИшчи-хизматчиларнинг фарзандлари ёзги таътил пайтида энг нуфузли оромгоҳларда дам олдирилади. Жорий йилда улардан қарийб эллик нафари шундай масканларда мириқиб ҳордиқ чиқарди.\nЁш мутахассисларни ҳар томонлама қўллаб-қувватлаш, яшаш шароитини яхшилашда ёрдам кўрсатиш ҳам бошланғич ташкилотнинг энг муҳим вазифаларидан бирига айланган. Корхона маблағлари ҳисобидан шу йўналишдаги ишлар учун 34 млн. 140 минг сўм сарфланди.\nХодимлар ва уларнинг оила аъзоларини спортга жалб этиш ишлари яхши йўлга қўйилган. Йил давомида корхона миқёсида ташкил этилган спорт мусобақаларида 174 нафар ходим ва уларнинг оила аъзолари қатнашиб, ғолиблар 5 млн. 600 минг сўмлик қимматбаҳо совғалар билан тақдирланди.\nБайрамларда аъзоларимиз, фахрийларимиз ва ижтимоий муҳофазага олинган инсонларни бир пиёла чойга таклиф этамиз. Шу баҳона имконият даражасида моддий ёрдам кўрсатиб, кўнгилларини кўтарамиз. Давра суҳбати, маънавият соати, маҳорат дарси ва маданий-маърифий, спорт тадбирларини ўтказамиз.\n2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича келиб чиқадиган вазифалар доирасида амалий семинар ташкил этилди. Унда Қорақалпоғистон Республикаси касаба уюшма ташкилотлари бирлашмаси кенгаши раиси У.Жалменов Ҳаракатлар стратегияси асосида қилиниши керак бўлган ишлар хусусида сўз юритиб, зарур тавсиялар берди.\nХодимларнинг бўш вақтини сермазмун ўтказишга муҳим аҳамият бериляпти. Мамлакатимиздаги тарихий масканлар, диққатга сазовор жойлар ва музейларга саёҳатлар ташкил этилмоқда.\nКорхонамизда меҳнат муҳофазаси ва техника хавфсизлиги бўйича ходимларнинг малакасини ошириш алоҳида эътиборда. Яқинда ўтказилган семинарда техника хавфсизлиги бўйича катта инспектор К.Есемуратовнинг маърузаси катта қизиқиш билан тингланди.\nАйни дамда аҳил жамоа касб байрамимиз — Энергетиклар кунини муносиб меҳнат ютуқлари билан кутиб олмоқда.\n«Тахиатош ИЭС» АЖ касаба уюшма қўмитаси раиси\nМақсад –коррупциясиз мактаб


Сарой Мулк хоним | TURONZAMIN-Jahongir Muhammadning nashri\n1370 йилда соҳибқирон Амир Темур жангда амир Ҳусайнни енгиб, уни қатл қилдиргач, Мовароуннаҳр ҳукмронлигини ўз қўлига олади. Табиийки, амир Ҳусайннинг бир неча хотинлари бўлиб, ҳарамнинг улуғ бекаси — Тармаширинхоннинг қизи Суюнч Қутлуғ Оғо эди.\nСоҳибқирон Амир Темур мақтулнинг ҳарамидаги маликалар орасидан Қозонхоннинг қизи— Сарой Мулк хонимни, Баён Сулдузнинг қизи — Улус Оғони, Хизр Ясурийнинг қизи—Ислом Оғони ҳамда Тағой Туркон Хотунни танлаб олиб, идда муддати уч ой ўтгач, ўз никоҳига киритади.\nТурғун Файзиев (e-tarix).\n« Соҳиб Қаро США-Узбекистан »


Бердақ номидаги Қорақалпоқ давлат мусиқали театрида Ўзбекистон халқ шоири Зулфия таваллудининг 100 йиллигига бағишлаб “Зулфиядан таралар зиё” мавзуида адабий кеча бўлиб ўтди. Тадбирда ёшлик, баҳор ва муҳаббат туйғусини юксак пардаларда тараннум этган ижодкорнинг ибратли ҳаёти, адабий мероси ҳақида сўз юритилди.\n“Ўзбектелеком” акциядорлик жамиятининг Навоий вилояти филиали Навоий информатика ва электрон саноат касб-ҳунар коллежи билан ҳамкорликда “Коллеждан — корхонага” лойиҳасини амалга оширмоқда. Унда ёшлар дарс жараёнида ўрганган билимларини амалиётда қўллаши билан бирга, ишга жойлашиш имкониятига ҳам эга бўлаяптилар.\nМазкур рукндаги бошқа мақолалар: « Нур таратувчи бўёқлар\tҚисқа сатрларда »


15:37 / 21.12.2019 | Maknun | 1542\nАссалому алайкум! Шу кунгача ўрганганларимга асосланиб(илмим жуда оз хато бўлса Аллоҳ кечирсин) шуни айтаманки ислом дини қаерга кириб бормасин Аллоҳнинг инояти ила у ерда тинчлик, ривожланиш, ҳар жабхада энг юксакликка етилган. Европаликлар "буюк уйғониш даври" деб атайдиган ривожланишга Андалусиянинг таъсири жуда катта бўлган экан. Буни инсофи бор ғайридин олимлари ҳам таъкидлашар экан. Бизнинг диёрга ҳам Аллоҳнинг марҳамти ила ислом дини кириб келгач жуда юксалдик. Ибн Сино, Беруний, Муҳаммад Исмоил ал-Бухорий, Фаробий, Улуғбек... Санаб тугатиш мушкул. 18-асргача Европа уларнинг китобини дарслик сифатида ўқитди. Ҳуллас тарих маълум. Аммо энди бизда тинчлик бўлсаю ортда бўлсак. Менга алам қилаверади кофирларни дунёда биздан олдиндалиги. Сир эмас ўртада динидан ўзлигидан анча узоқда тутилган "йўқотилган" бир нечта авлод бор. Лекин қачондир биз ўша юксалишга эришишимиз керакку. Бунинг сабаби нима? Нега энди ана ўша Андалусия дек давлат тикланмади? Бунинг сабаби биз жоҳилларнинг илмдан, динимиздан, суннатдан узоқлашганимизми? Агар фикрларим саёз тушунчам нотўғри бўлса Аллоҳ кечирсин. Тўғри тушунча беринг илтимос. Нима учун ҳозир ҳам мусулмонларни ёмон кўришади? Яҳудийлар, насоролар ва динсизлар. Ҳамон бизга тош отишади. Хитойнинг уйғур мусулмонларига зулмлари буни яна исботлади. Насронийлар ҳали ҳам миссионерлик деган ишларини тўхтатмади. Ҳали ҳам бизга тош отишади. Бу Аллоҳнинг синовими ёки биз уммати Муҳаммад саллолоҳи алайҳи вассалам жоҳил бўлиб, бир биримизни қўлламай қўйганимиз касрими? Бир ҳадис эшитдим(ҳа эшитдим айнан ўқимадим): "Абу Саид ал Худрий розияллоҳу анҳудан: пайғамбаримиз саллолоҳи алайҳи вассалам айтдилар: албатта ўзларингиздан олдингиларнинг суннатларига қаричма қарич аршинма аршин эргашасизлар. Ҳатто улар ҳашоротнинг ёки илоннинг уйига кирсалар сизлар ҳам кирасизлар. Саҳобалар: ё расулуллоҳ яҳудийлар билан насороларга эргашамизми? Пайғамбаримиз саллолоҳи алайҳи васаллам: Ҳа мен кимни айтяпман бўлмаса дедилар". Биз фитналар урчиган замонда яшаяпмиз биз ҳақимизда ҳайрли бирор ҳадис борми?\n– Ва алайкум ассалом! Қуръон ва ҳадис яшаш тарзи ҳисобланади. Ким ундан қанчалик узоқлашса тубанликка юз тутаверади. Қайси соҳада уларни ушласа ўша соҳада тараққиётга учрайверади. Уларни ушоловчилари кофир ёки мусулмон бўлишининг фарқи йўқ.\nعَنْ أَبِي هُرَيْرَةَ رَضِي اللهُ عَنْهُ أَنَّ رَسُولَ اللهِ صَلَّى اللهُ عَلَيْهِ وَسَلَّمَ أَتَى الْمَقْبُرَةَ فَقَالَ: السَّلَامُ عَلَيْكُمْ دَارَ قَوْمٍ مُؤْمِنِينَ وَإِنَّا إِنْ شَاءَ اللهُ بِكُمْ لَاحِقُونَ، وَدِدْتُ أَنَّا قَدْ رَأَيْنَا إِخْوَانَنَا، قَالُوا: أَوَ لَسْنَا إِخْوَانَكَ يَا رَسُولَ اللهِ؟ قَالَ: أَنْتُمْ أَصْحَابِي وَإِخْوَانُنَا الَّذِينَ لَمْ يَأْتُوا بَعْدُ فَقَالُوا: كَيْفَ تَعْرِفُ مَنْ لَمْ يَأْتِ بَعْدُ مِنْ أُمَّتِكَ يَا رَسُولَ اللهِ؟ فَقَالَ: أَرَأَيْتَ لَوْ أَنَّ رَجُلًا لَهُ خَيْلٌ غُرٌّ مُحَجَّلَةٌ بَيْنَ ظَهْرَيْ خَيْلٍ دُهْمٍ بُهْمٍ أَلَا يَعْرِفُ خَيْلَهُ؟ قَالُوا: بَلَى يَا رَسُولَ اللهِ، قَالَ: فَإِنَّهُمْ يَأْتُونَ غُرًّا مُحَجَّلِينَ مِنَ الْوُضُوءِ وَأَنَا فَرَطُهُمْ عَلَى الْحَوْضِ أَلَا لَيُذَادَنَّ رِجَالٌ عَنْ حَوْضِي كَمَا يُذَادُ الْبَعِيرُ الضَّالُّ أُنَادِيهِمْ أَلَا هَلُمَّ فَيُقَالُ: إِنَّهُمْ قَدْ بَدَّلُوا بَعْدَكَ فَأَقُولُ: سُحْقًا سُحْقًا. رَوَاهُ مُسْلِمٌ وَالنَّسَائِيُّ وَلِلْبُخَارِيِّ بَعْضُهُ\n«Расулуллоҳ соллаллоҳу алайҳи васаллам мақбарага кирдилар-да: «Ассалому алайкум, эй мўмин қавмлар диёри! Албатта, биз ҳам сизга қўшилувчимиз. Биродарларимизни кўрмоқни хуш кўрдим», дедилар.«Эй Аллоҳнинг Расули, биз биродарларингиз эмасмизми?» дейишди. «Сизлар саҳобаларимсиз. Биродарларимиз ҳали-ҳануз келганларича йўқ», дедилар. «Эй Аллоҳнинг Расули, ўз умматингиздан ҳали-ҳануз келмаганларини қандай танийсиз?» дейишди. «Айтинг-чи, бир одамнинг қоп-қора отлар ичида юзи ва оёқ-қўллари оппоқ порлаган отлари бўлса, у отларини таний оладими?» дедилар.«Албатта, эй Аллоҳнинг Расули», дейишди. «Албатта, улар таҳоратнинг асаридан юзлари ва оёқ-қўллари порлаган ҳолда келурлар. Мен уларни ҳовуз устида кутиб олувчиман. Огоҳ бўлингким, албатта, бир гуруҳ одамлар менинг ҳовузимдан худди қочган туя қайтарилгандек қайтарилурлар. Мен:«Ҳой, бу ёққа келинглар!» деб уларга нидо қилурман. Шунда:«Батаҳқиқ, улар сендан кейин ўзгартириб юбордилар», дейилади. Мен: «Ундай бўлса, ҳалок бўлсинлар, ҳалок бўлсинлар», дейман», дедилар».\nМуслим ва Насаий, баъзисини Бухорий ривоят қилишган.\nШарҳ: Ушбу ҳадиси шарифда машҳур ҳодиса ва унда бўлиб ўтган гапларнинг баъзи тарафлари зикр қилинмоқда. Аслида воқеа қуйидагича бўлган эди. Бир куни саҳобалар Пайғамбар соллаллоҳу алайҳи васалламни йўқотиб қўядилар. Бир-бирларидан сўраб-суриштирадилар. Кимдан сўрасалар, «Ҳозир шу ерда кўрган эдик», дейди. Сўраб-сўраб бориб, Пайғамбаримиз соллаллоҳу алайҳи васалламни қабристондан топадилар ва:\n«Эй Аллоҳнинг Расули, сизни йўқотиб қўйиб, кўнглимизга ҳар хил гаплар келди, хавотир олдик», дейишади. Шунда Расулуллоҳ соллаллоҳу алайҳи васаллам мана шу ҳадисда келган гапларни айтадилар. Ушбу ҳадисда зикр этилган, Пайғамбаримиз соллаллоҳу алайҳи васаллам билан саҳобаи киромлар орасида бўлиб ўтган суҳбат ўша қабристонда бўлиб ўтган. Келинг, ушбу суҳбатни батафсил ўрганиб чиқайлик. Пайғамбаримиз соллаллоҳу алайҳи васаллам даставвал қабристонни зиёрат қилиш одобига амал қилиб: «Ассалому алайкум, эй мўмин қавмлар диёри! Албатта, биз ҳам сизга қўшилувчимиз», деб қабр аҳлига, мўмин-мусулмонларга салом бердилар.\nСўнг: «Биродарларимизни кўрмоқни хуш кўрдим», дедилар».\nСаҳобалар ўзларини Пайғамбаримиз соллаллоҳу алайҳи васалламнинг биродарлари деб билар эдилар. Шунинг учун у зотнинг бу гапларидан ажабландилар ва:\n«Эй Аллоҳнинг Расули, биз биродарларингиз эмасмизми?» дейишди.\nУ зот: «Сиз саҳобаларимсиз, биродарларимиз ҳали-ҳануз келганларича йўқ», дедилар. Яъни, сизлар суҳбатимни топган саҳобаларимсиз. Аммо биродарларимиз ҳали келганлари йўқ, кейинроқ келадилар, дедилар.\nБошқа бир ривоятда: «Мендан кейин келадилар, мени кўрмасдан, менга иймон келтирадилар», деганлар. Бу гапдан кейин саҳобаларда янги савол пайдо бўлди. Улар: «Расулуллоҳ соллаллоҳу алайҳи васаллам бизни кўриб, таниб олганлар. Аммо ўзларидан кейин келган умматларини кўп халойиқнинг ичидан қандай таниб олар эканлар», деб ўйладилар ва:\n«Эй Аллоҳнинг Расули, ўз умматингиздан ҳали-ҳануз келмаганларини қандай танийсиз?» дейишди. Албатта, гап қиёмат куни ҳақида кетмоқда. Чунки у кундан бошқа вақтда кўришишнинг, танишишнинг имкони йўқ. Расулуллоҳ соллаллоҳу алайҳи васаллам бу саволга мисол келтириш билан жавоб бердилар:\n«Айтинг-чи, бир одамнинг қоп-қора отлар ичида юзи ва оёқ-қўллари оппоқ порлаган отлари бўлса, таний оладими?» дедилар.\nСаҳобалар: «Албатта, эй Аллоҳнинг Расули», дейишди. Шунда Расули акрам соллаллоҳу алайҳи васаллам:«Албатта, улар юзлари ва оёқ-қўллари таҳоратнинг асаридан порлаган ҳолда келурлар», дедилар. Яъни, мендан кейин келган умматларим қиёмат куни куфр ва гуноҳдан қоп-қора бўлиб кетган одамлардан ажралган ҳолда, таҳорат қилганда сув теккан жойлари, юзлари ва оёқ-қўллари гўзал бўлиб порлаган ҳолларида келурлар. Мен уларни ана ўша аломатларидан таниб олурман, дедилар. Пайғамбаримиз соллаллоҳу алайҳи васалламнинг бу гаплари таҳоратнинг нақадар фазилатли эканлигини кўрсатади. Мўмин-мусулмон одам намоз ўқиши, тавоф қилиши ва Қуръон ушлаши ва ўқиши учун таҳорат қилмоғи шарт. Умуман, доимо таҳоратли юриш эса фазилатдир. Таҳоратнинг фазллари жуда кўп. Жумладан, таҳорат қилган одам ҳар аъзосини ювганда ўша аъзолардаги гуноҳлар тўкилиши ҳақида ҳадислар бор. Аммо бу ҳадисда ҳақиқий мўмин-мусулмон одамда таҳоратининг асари қиёмат куни қандай зоҳир бўлиши баён қилинмоқда. Қиёмат қоим. Ҳамма ёқда мисли йўқ алғов-далғов. Одам Атодан тортиб, то қиёматгача яшаб ўтган халойиқ қайта тирилтирилиб, Маҳшаргоҳга тўпланган. Қиёматнинг даҳшатидан гўдакларнинг сочи оқарган, эмизикли аёллар ўз боласини унутган. Ота болани, бола отани танимайди. Ҳамма ўзи билан ўзи овора. Биров-бировни таниши у ёқда турсин, кўрмайди ва сезмайди ҳам. Ана шундай тўс-тўполоннинг ичида, шунча халойиқнинг орасида фақат бир киши ўз одамларини осонгина таниб олади. У зот Роббил оламиннинг ҳабиби Муҳаммад соллаллоҳу алайҳи васалламдирлар. Аллоҳ таоло ўз ҳабиби учун умматларини осон таниб олишни таъминлаган. Ажойиб, гўзал бир аломат қилиб қўйган. Бу аломат мўмин банданинг бу дунёда иймон ва ихлос билан қилган таҳорати асаридир. Қиёмат куни мўмин банданинг таҳорат қилганда сув теккан аъзолари оппоқ бўлиб порлаб туради. Кофирлар, мунофиқлар, бетаҳоратлар юзлари, баданлари, оёқ-қўллари қоп-қора ҳолатда, хору зор юрган бир пайтда мўминларнинг юзлари, оёқ-қўлларидан нур порлаб туради. Маҳбуб пайғамбарлари уларни ана ўша нурдан таниб оладилар. Шунинг учун ҳам таҳоратни кўпроқ қилиш, ҳамиша таҳоратли юриш керак. Ким бу ишни кўпроқ қилса, қиёмат куни юзи, қўл-оёқларидан порлайдиган нури кўп бўлади, оз қилса, оз. Қилмаса, нури умуман бўлмайди. Расулуллоҳ уни танимайдилар. Пайғамбаримиз соллаллоҳу алайҳи васаллам ҳадиснинг давомида таҳорат асаридан юзи, оёқ-қўллари порлаб турган умматларини қаерда кутиб олишларини ҳам айтмоқдалар:\n«Мен уларнинг ҳовуз устида кутиб олувчилариман».\nБу ҳовуз ҳақида ўттиздан ортиқ соҳобалардан турли ҳадислар ривоят қилинган. Имом Бухорий ҳазрати Анас ибилан Молик розияллоҳу анҳудан ривоят қилган ҳадисда Пайғамбаримиз соллаллоҳу алайҳи васаллам:\n«Менинг ҳовузимнинг миқдори Ийладан Яманнинг Санъосигачадир. Ундаги кўзалар юлдузларнинг ададичадир», деганлар.\nҲовуз ҳақидаги ҳадисларнинг умумий маъносидан қуйидаги маълумотлар келиб чиқади: бу ҳовуз жуда улкан, муҳтарам бир жойдир. Унга жаннатдаги Кавсар анҳоридан шароб оқиб келади. Унинг шаробининг ранги сутдан оқ, муздан совуқ, асалдан ширин, мушкдан кўра хушбўйдир. У жуда кенг бўлиб, бўйи билан эни тенгдир. Имом Термизий ривоят қилган ҳадисда:\n«Ҳар бир Пайғамбарнинг ҳовузи бордир. Пайғамбаримиз соллаллоҳу алайҳи васалламнинг ҳовузлари энг каттаси, энг ширини ва энг кўп одам келадиганидир», дейилган. Бу ерда ҳам ўша ҳовуз ҳақида сўз кетмоқда. Мазкур ҳовуздан шароб ичиш, жаннатийликнинг аломати, улкан бахт ва буюк саодатдир. Пайғамбаримиз ўша ҳовуз устида туриб, таҳорат асаридан юзлари, оёқ-қўлларидан нур таралиб турган умматларини кутиб оладилар. Бу дунёда Исломда бўлганлар таҳорат асаридан юзлари, оёқ-қўллари порлаган ҳолда келиб, устида Пайғамбарлари Муҳаммад соллаллоҳу алайҳи васаллам кутиб турган ҳовуз шаробидан ичиш бахтига муяссар бўладилар. Аммо бошқача ҳолат ҳам бўлади. Бу кўнгилсиз ҳолатни Пайғамбаримиз соллаллоҳу алайҳи васаллам қуйидагича васф қиладилар:\n«Огоҳ бўлингким, албатта, бир гуруҳ одамлар менинг ҳовузимдан худди қочган туя қайтарилгандек қайтарилурлар». Қочган туя ўзи хоҳлаган томонга кетаётганда йўлини тўсиб чиқиб, узоқдан ҳайдаб қайтарилади. Бахтли умматлар келиб, ҳовуздан шароб ичаётган бир пайтда Пайғамбаримиз соллаллоҳу алайҳи васаллам фаришталар ҳовуздан шароб ичиш илинжида келаётган баъзи одамларнинг йўлларини тўсиб чиқиб, уларни худди қочган туяни қайтараётгандек ҳайдаб юбораётганларини кўрадилар. Кейин нима бўлишини қуйидагича баён қиладилар:\n«Мен: «Ҳой, бу ёққа келинглар», деб нидо қилурман». Яъни, Пайғамбаримиз ҳалиги одамларнинг қайтиб кетаётганларини кўриб, ўз ҳузурларига чақирадилар. У шўрликлар жавоб беришга ожизлар. Шунда фаришталар томонидан:\n«Улар сендан кейин ўзгартириб юбордилар», дейилади. Яъни, ўша ҳовуздан қайтарилаётганлар Пайғамбар соллаллоҳу алайҳи васалламдан кейин эътиқодни, динга амал қилишни, Қуръон ва Суннатни маҳкам тутишни ўзгартириб юборганлар. Улар эътиқодни бузганлар, Исломга амал қилмай қўйишган ёки баъзисига амал қилиб, баъзисига амал қилмайдилар. Шунинг учун улар ҳовуз олдидан худди қочган туя ҳайдалгандек қайтариб юбориладилар. Буни эшитиб, Расули акрам соллаллоҳу алайҳи васалламнинг нима дейишларини у зотнинг ўзларидан эшитайлик:\n«Мен:«Ундай бўлса, ҳалок бўлсинлар, ҳалок бўлсинлар», дейман». Яъни, йўқолсинлар, ҳовузга яқин келмасинлар, дейдилар. Демак, Пайғамбаримиз соллаллоҳу алайҳи васаллам ўзларидан кейин нотўғри йўлга кетганлардан юз ўгирадилар. Эътиқодни, динни ҳамда Китоб ва Суннатга амал қилишни ўзгартирганларга ҳалокат тилайдилар. Уларнинг ўзларининг ҳовузларидан шароб ичмасликларига рози бўладилар.\nУшбу ҳадисдан олинадигон фойдалар:\n1. Расулуллоҳ соллаллоҳу алайҳи васаллам мақбарани зиёрат қилганлар.\n2. Расулуллоҳ соллаллоҳу алайҳи васаллам ўзларидан кейин келадиган мухлис умматларини «биродарларим» деб атаганлар ва уларни кўрмоқни орзу қилганлар.\n3. Саҳобалар ушбу ҳодисагача ўзларини Расулуллоҳ соллаллоҳу алайҳи васалламга биродар ҳисоблаб юрганлар.\n4. Расулуллоҳ соллаллоҳу алайҳи васалламни кўрмай туриб, у зотга иймон келтирган ва Исломга амал қилганларнинг алоҳида фазллари борлиги.\n5. Қиёмат қойим бўлишининг ҳақлиги.\n6. Қиёматда Расули акрам соллаллоҳу алайҳи васалламга уммат бўлиш шарафига эга бўлган мухлис кишиларда таҳорат асари порлаб, бошқалардан ажраб туриши ҳақлиги.\n7. Бунга ўхшаш нарсаларни тушунтириш учун ҳайвонларни мисол келтиришнинг жоизлиги.\n8. Тушунмаган нарсани одоб билан сўраб ўрганишнинг яхшилиги.\n9. Пайғамбаримиз соллаллоҳу алайҳи васалламнинг ҳовузлари ҳақлиги.\n10. Осийлар, бетавфиқлар ва динни ўзгартирувчилар ҳовуздан шароб ича олмайдилар. Пайғамбаримиз соллаллоҳу алайҳи васаллам ундай кишиларнинг ҳалок бўлиши ҳақида дуо қиладилар. Ушбу ҳадиси шарифни яхши тушуниб, унинг тақозоси бўйича иш тутсак, қиёматда таҳорат асаридан порлаб турадиган нуримиз кўпроқ ва кучлироқ бўлиши учун ҳаракат қилсак қандай ҳам яхши бўлар эди. Ҳар биримиз Пайғамбар соллаллоҳу алайҳи васалламнинг ҳовузларидан сутдан оқ, асалдан ширин, мушкдан хушбўй шаробдан ичишга мушарраф бўлиш учун қўлимиздан келган ҳар бир ишни ҳозирдан бошласак қандай яхши бўлар эди. Бунинг учун Пайғамбаримиз соллаллоҳу алайҳи васаллам даврларида Қуръон ва Суннатга қандай амал қилинган бўлса, ҳозирда ҳам ана шу даражага эришиш учун ҳаракат қилишимиз лозим бўлади. ("Ҳадис ва Ҳаёт" китобидан). Валлоҳу аълам!\nТўй ва маросимларда имомларга пул бериш\nКечалари қора босади\nДадамни йили бўлмай боғча очиш гуноҳми?\nҲом саримсоқ пиёз\nҚуръонни ёд олиб унга тўлиқ амал қилиш\nота онам ҳали ёшсан кейин оранасан дийдилар\nРум давлати ҳақида


Клопп шифохонага тушиб қолди - Спорт UZ - Скачать музыку бесплатно новинки музыки 2016-2017\n"Ливерпуль" жамоаси бош мураббий Юрген Клопп аппендицит (кўричакнинг яллиғланиши) борлиги гумон қилиниб, шифохонага олиб кетилган. Бу ҳақда жамоанинг твиттердаги расмий аккаунтида хабар берилган. Ўз-ўзидан у энди АПЛнинг 25 турида, бугун Тошкент вақти билан соат 20:00да бошланадиган "Сандерленд"га қарши ўйинни ўтказиб юборади. Бу ўйинда жамоани унинг ёрдамчилари Желько Бувац ва Петер Кравец бошқариб туради. Қайд этилишича, ўйинолди матбуот анжумани вақтида (кеча ўтказилган - таҳририят) мураббий ҳеч қандай оғриқдан шикоят қилмаганди. Фақат бугун куннинг иккинчи ярмида унинг ошқозон соҳасида кучли оғриқ сезилган. Агар унда аппендицит борлиги тасдиқланса, "Ливерпуль" яна анча вақт бош мураббийсиз қолиши мумкин. - деб хабар бермоқда Stadion.uz нашри.


Qalampir.uz - Томоша бошланди! Разведкачининг заҳарланиши АҚШ, Англия ва Россия ўртасидаги можарони келтириб чиқармоқда\nТомоша бошланди! Разведкачининг заҳарланиши АҚШ, Англия ва Россия ўртасидаги можарони келтириб чиқармоқда\n16:38, 13.03.2018 Олам\nРазведкачи ва унинг қизи таомдан заҳарлангани қайд этилди.\nЖорий йилнинг 5 март куни Россия Разведка бош бошқармасининг собиқ полковниги, 66 ёшли Сергей Скрипаль ва унинг қизи, 33 ёшли Юлий Буюк Британия жанубидаги Солсбери шаҳарчасида беҳуш ҳолатда топилган эди.\nМаълумотлар уларнинг Россияда ишлаб чиқарилган “Новичок” номли заҳарли дори воситасида ҳушини йўқотганини тасдиқлади.\nБуюк Британия эса бу ишда “Россиянинг қўли” борлигини таъкидлаб келмоқда.\nЎз навбатида, Британия Бош вазири Тереза Мэй Россияни собиқ Разведка бош бошқармаси полковниги Сергей Скрипални заҳарлашда айблаб, унга ультиматум эълон қилди.\n“Собиқ россиялик разведкачи ва Разведка бош бошқармаси полковниги Сергей Скрипаль заҳарланиши ортида Россия турганлиги эҳтимолга анча яқин” — Буюк Британия Бош вазири Тереза Мэй Миллий хавфсизлик кенгаши мажлисида худди шундай баёнот қилди.\nМажлисда разведкачининг заҳарланиши билан боғлиқ ўтказилаётган суриштирув ишларининг сўнгги маълумотлари эълон қилинган.\nМэй шунингдек, Скрипаль Россияда ишлаб чиқарилган “Новичок” оиласига мансуб асаб тизимини ишдан чиқарувчи модда билан заҳарланганини қўшимча қилган.\nБритания Бош вазири Россияга сешанба куни кечгача вақт берган. Бу вақт ичида Россия томон бу ҳодиса борасида тўлиқ тушунтириш бериши керак, акс ҳолда Мэй Россияга қарши аввалгидан кўра “анча жиддий чоралар”ни қўллашни ваъда қилган.\nЧоршанба куни Британия “Скрипаль иши” бўйича Миллий хавфсизлик кенгашини ўтказмоқчи. Шундан сўнг Мэй парламентда Россияга қарши қўлланилиши режалаштирилаётган чоралар ҳақида маълум қилади.\nАйни вақтда АҚШ Давлат котиби Рекс Тиллерсон ҳам Россияни собиқ разведка бош бошқармаси полковники Сергей Скрипаль ҳаётига тажовуз қилганликда айбламоқда.\nСкрипальнинг заҳарланиши “аниқ Россиядан келмоқда”, — деб баёнот қилган Тиллерсон. Шу билан бирга Давлат котиби тегишли далилларни тақдим этмаган.\n“Суверен давлат ҳудудида ўз фуқаросига тажовуз қилиш, унинг ҳаётига суъиқасд қилишга уриниш ҳолатини ҳеч қачон оқлаб бўлмайди. Россия аниқ бўлган мана шу каби ҳаракатларини кўз-кўз қилаётганидан биз дарғазабмиз.\nУкраинадан тортиб, Суриягача, эндиликда эса Буюк Британиягача Россия ўзининг масъулиятсиз кучлилигини намоён қилмоқда, у жаҳонга нотинчлик олиб келмоқда, ўзга мамлакатлар суверенитетига ва ўз фуқаролари ҳаётига очиқчасига беписандлик билан ҳаракатда бўлмоқда”, — деб баёнот қилган Тиллерсон.\nТиллерсон, шунингдек, Буюк Британия Бош вазири Тереза Мэй Россиянинг алоқаси борлиги тўғрисидаги баёноти АҚШ билан мувофиқлаштириб олингани ҳақида билдириб ўтди.\n“Қўшма Штатлар бугунги баёнотдан аввал Бирлашган Қиролликдаги иттифоқдошларимиз билан алоқада бўлишган эди. Шу жумладан, АҚШ Давлат котиби ва (Буюк Британия) Ташқи ишлар вазири Борис Жонсон ўртасида телефон мулоқоти бўлди.\nБиз Буюк Британия ўтказган тергов ишларига ва у бераётган баҳоларга тўлиқ ишонамиз. Ўтган ҳафтада Солсберида рўй берган асаб толаларини фалаж қилувчи газ ёрдамида уюштирилган ҳужумда Россия жавобгар деб ҳисоблаймиз”, — деган Тиллерсон.\n“Биз жиноятни амалга оширганлар ҳам, ва ушбу жиноятни амалга оширишга буюртма берганлар ҳам жавобгар деган фикрга тўлиқ қўшиламиз. Жиноятни амалга оширган ва унга буюртма берганлар тегишли жиддий оқибатларга дуч келишлари лозим. Биз Бирлашган Қиролликдаги иттифоқдошларимиз билан бу борада ҳамфикрмиз ва ўз муносабатимизни мувофиқлаштиришда давом этамиз”, — деб хотима қилган АҚШ Давлат котиби.\nАйни вақтда Россия Ташқи ишлар вазирлиги Тереза Мэйнинг Скрипаль бўйича қилган баёнотини “Британия парламентидаги цирк шоуси” деб атаб, бу провокацияга асосланган навбатдаги ахборот-сиёсий кампаниядан бошқа ҳеч нарса эмаслигини қўшимча қилди.\nРоссия Ташқи ишлар вазири Сергей Лавров Лондон бу иш бўйича шу вақтгача ҳеч бир далил ёки расмий мурожаат юбормаганини маълум қилиб келмоқда.\nКеча, 13 март куни эса Россия президенти Владимир Путин британияликларга Скрипалнинг заҳарланиши ҳодисасини Россия билан муҳокама қилишдан олдин аввал ҳаммасини ўзларида тўлиқ аниқлаштириб олишни маслаҳат берган эди.\nМаълумот ўрнида, Сергей Скрипаль 1951 йилда Украинанинг Киев шаҳрида туғилган. 1972 йилда Калининграддаги ҳарбий-муҳандислик теҳникумини битириб, ССР Ҳарбий-разведкаси сафига кирган. 1999 йилгача Россия Ҳарбий разведкаси ва Қуролли кучлари полковниги бўлган. 2001 йилгача эса Россия Ташқи ишлар вазирлигида ишлаган.\nРоссия ҳукумати 2004 йилда уни Британия разведкаси билан ҳамкорликда ва сотқинликда айблаб, 13 йилга озодликдан маҳрум қилишга ҳукм қилган.\nҚамоқдан чиққач у Британиянинг Солсбери шаҳрига келиб, оиласи билан яшай бошлаган. Чунки Россия ва АҚШ 2010 йилда ўзаро разведкачилар алмашишганидан сўнг россиялик собиқ разведкачиси Сергей Скрипалга Британиядан бошпана берилган эди. Шу боис Британия разведкаси ундан керакли ўринларда фойдаланиб турган.\nЎзбекистон маҳсулотларини хорижда таниб олиш осон бўлади\nПутин Скрипаллар иши ҳақида гапирди. Гумонланувчилар топилган\n15:08, 12.09.2018 4 357\nСкрипаль яна бир мамлакат разведкаси билан ҳамкорлик қилган\n14:03, 07.09.2018 4 202\nЯна Скрипаль. Британия расман Россияни разведкачини захарлашда айблади\n18:32, 05.09.2018 2 415\nАҚШ “Новичок” сабаб Россияга қарши санкция қўллади\n10:33, 09.08.2018 3 626\nРасман! Британия Россиядан узр сўради\n11:36, 13.04.2018 9 998


21 апрель, 2020 0 98\nРасулуллоҳ соллоллоҳуалайҳи ва саллам шундай деб марҳамат қилди: “Рўза тутган кишининг уйқуси ибодат, сукут сақлашлиги Аллоҳга тасбеҳ, қилган амалининг савоби орттириб берилади, дуолари ижобат ва гуноҳи кечирилгандир”. Азизлар, бу ой шундай муборак ойки, ҳар бир тақводор зот учун бу ойда туришликнинг ўзи ибодат. Қаранг, рўза тутадими ибодат, рўза ҳолатида ухлайдими ибодат, ҳаттойинки гапирмасдан жим турса ҳам ибодат, ифторликда овқат еса ҳам ибодат. Ахир бунчалик даражада савоблар, бунчалик мақомда файзлар ва ҳар бир оддий амал ибодатга айланади. Рамазон ойида саҳар вақтдан олдин туриб саҳарлик қиламиз бу ибодатга айланади, кейин саҳардан то шомгача рўза ҳолда юрамиз, ишлаймиз, ухлаймиз ибодат, сўнгра шомда яна овқатланамиз ибодат, кечаси таровеҳ намозларида қоим бўламиз ибодат, дуолар қиламиз ибодат, яна эртанги кун учун, рўзага куч тўплашлик учун дам оламиз у ҳам ибодатга айланади. Расулуллоҳ саллоллоҳу алайҳи вассаллам “Бу Рамазон ойи барака ойидир” – деб бежизга айтмадилар.\nҲадиснинг давомида келади “Қилган амалининг савобини кўпайтириб беради”– рамазонда қилинган савобли ишларнинг ажри орттирилади. Яъни,рамазонда қилинган ибодатлари, бошқа вақтларда қилинган ибодатлари билан бир хил бўлса-да, аммо муборак ойда қилинган хайрли ишларнинг савоби етмиш даража кўтарилади. Бу озмунча фарқ эмас, жуда ҳам бир яхши мукофот. Рамазонда кунига таровеҳ 20 ракаат ўқилади. Бу дегани 1400 ракаат намоз ўқилганнинг ажри берилади. Энди бу ойда садақалар, хайрли ишлар, зикрлар 70 маротаба зиёда қилинади. Шунинг учун ҳам баъзи ақлли инсонлар закотларини ушбу муборак Рамазон ойида адо этадилар. Чунки, Рамазон ойида қилинган ҳар бир эзгу амалга 70 марта кўп савоб берилади.


02.06.2020 13:44 0 1777\nЖорий йилнинг 2 июнь куни тахминан соат 11:37да Қорақалпоғистон Республикаси, Беруний тумани, Беруний кўчасида жойлашган «Икром Азиз» МЧЖга қарашли универсал (пропан-метан-солярка) ёқилғи қуйиш шоҳобчасида ёнғин содир бўлган. Бу ҳақда ФВВ хабар берди.\nБирламчи маълумотларга кўра, ёнғин натижасида ер устида жойлашган 25 тонналик 2 та сиғим ва 2 та «ЗИЛ-130» ёқилғи ташиш автомашиналари ёнган. Бундан ташқари, ушбу сиғимлар ёнида 10 тонналик 3 та бўш, тахминан 30-50 тонналик 2 та сиғим жойлашган.\nМазкур ҳолат юзасиданг воқеа жойига Қорақалпоғистон Республикаси Фавқулодда вазиятлар бошқармасининг 6 та ёнғин-қутқарув гуруҳи етиб борган.\nҲозирча келиб чиққан ёнғиннинг сабаби ёқилғини қуйишда ёнғин хавфсизлик қоидаларига риоя этмаслик деб тахмин қилинмоқда.\nЖабрланган ва ҳалок бўлган фуқаролар тўғрисида хабар келиб тушмаган.


O‘zLiDeP ташкил этган “Бўш иш ўринлари” ярмаркасида 144 нафар фуқаро ишли бўлди | O'zLiDeP\nO‘zLiDeP ташкил этган “Бўш иш ўринлари” ярмаркасида 144 нафар фуқаро ишли бўлди\nO‘zLiDeP Қонликўл туман Кенгаши, туман бандликка кўмаклашиш маркази ва туман ҳокимлиги билан ҳамкорликда “Ишга марҳамат” шиори остида “Бўш иш ўринлари” ярмаркаси ташкил этди.\nМазкур ярмаркадан кўзланган мақсад – ёшлар ва хотин-қизларни тадбиркорлик ташаббусларини рағбатлантириш, ижтимоий заиф қатламлар бандлигини таъминлаш, аҳоли бандлигини таъминлашдан иборат. Шу боис, ярмаркада туман бўйича 42 дан ортиқ иш берувчи корхона, ташкилот ва муассасалар 236 та бўш иш ўринлари билан қатнашди.\n“Таклиф этилаётган бўш иш ўринлари билан танишдим. Ўз мутахассислигим бўйича “Агробанк” туман филиалига ишга қабул қилиндим”,– дейди “Маданият” МФЙда яшовчи Ш.Есбергенов.\n“Дўстлик” МФЙда истиқомат қилувчи Қалжан Қосназарова ҳам бола тарбияси билан овора бўлиб, кўпдан буён ишсиз эди.\n“Ярмарка туфайли туман тиббиёт бирлашмаси билан шартнома тузиб, ўз касбим бўйича ишга жойлашдим. Бунинг учун ташкилотчилардан миннатдорман”, – дейди Қалжан опа.\nТаъкидлаш керак, ярмарка давомида 144 нафар фуқарога доимий ишга жойлашиш учун йўлланма берилиб, ўз тадбиркорлигини бошлаш истагида бўлганларга банкдан имтиёзли кредит олиш учун сертификатлар топширилди.


19:28 / 10.09.2020 224\nШубҳасиз, ҳар бир мусулмон Қуръон ва Суннани тушуниш, ундан мустақил ҳукм олиш учун етарли билим ва салоҳиятга эга эмас. Бундай ҳолда у фақатгина шахс камолоти, халқ фаровонлиги ва жамият ижтимоий барқарорлигини кўзлаб ҳукм чиқарувчи мужтаҳидларга эҳтиёж сезади.\nШу маънода мужтаҳид уламолар томонидан Қуръон ва Сунна кўрсатмалари асосида фиқҳий мазҳабларга асос солиниши бу – мусулмонлар бирлиги ва ўзаро ҳамжиҳатлигини таъминлашда муҳим омил вазифасини бажарди. Мазкур ижтиҳодий услуб шариат кўрсатмаларига риоя қилишда мусулмонлар учун қулайликлар туғдириш билан бирга Қуръон ва Суннага амал қилишда Аҳли суннага зид бўлган адашишликдан ҳам сақлайди.\nМаълумки, исломда ихтилоф ақидавий ва фиқҳий йўналишларга бўлинади.\nАқидавий ихтилоф Аллоҳ таолога эътиқод қилишдаги турли-туманлилик бўлиб, мусулмонлар ички бирлигининг заифлашуви, ҳар хил тоифаларга бўлиниб кетишдек салбий оқибатларга сабаб бўлган. Бунинг оқибатида хорижий, мўътазилий, қадарий, жабарий ва муржиъий каби кўплаб тоифалар вужудга келган.\nУсулул-фиқҳ уламолари: “Тақлид – шариатга амал қилишда далилни билмаган шахснинг уни билган ва ечимини берган шахс фикрини англамасдан қабул қилиб, амал қилишидир”, – дея таърифлаганлар.\nДемак, муқаллид, яъни тақлид қилувчи ижтиҳод қилиш даражасига етмаган шахс бўлиб мужтаҳиднинг фатвосига амал қилади. Мутлақ мужтаҳид бўлмаган киши учун мужтаҳид олимларидан бирига тақлид қилиши ўринли. Ҳатто мусулмон шахс баъзи фиқҳий масалаларда мужтаҳид бўлса ҳам, ўз ижтиҳоди ила аниқлай олмайдиган масалаларда тақлид қилиши керак бўлади. Зеро, Аллоҳ таоло “Наҳл” сураси 43-оятида айтади: “Бас, агар билмасангиз, зикр аҳлидан сўранг”.\nБу ўз навбатида Аллоҳ томонида бирон масала ечимини билмаган шахс уни ечишга қодир бўлган мужтаҳиддан сўрашини буюриши динда тақлид қилишга кўрсатма берилганлигига далил бўлади.\nСаҳоба ва тобеинлар даврида мужтаҳид бўлмаган мусулмон ўзи билмаган масалаларни мужтаҳид бўлганлардан сўраган. Агар динга тақлид мумкин бўлмаганда сўровчилар савол бермаган ва сўралган шахслар ҳам уларга: “ўзингиз ижтиҳод қилинглар”, – деб айтган бўларди. Зеро, улар ўртасидаги ўзаро муносабатларда бунақа ҳолат учрамаганлиги тарихий ҳақиқатдир. Шу сабабли мужтаҳидга тақлид қилиш лозимлиги саҳоба ва тобеинлар ижмоъси билан ўз исботини топган.\nҚолаверса, забардаст ислом уламолари томонидан ҳам кўплаб фатволар чиқарилиб, мусулмон шахсни ўзига маъқул бўлган мазҳабга тақлид қилишга чақирганлар. Уларнинг орасида аллома Зафар Аҳмад Усмонийнинг “Эълоус-сунан” номли китобида келтирган фикрлар эътиборга молик. Зеро, аллома Усмонийнинг фикрича, динда иқтидо қилинадиган имомларнинг барчаси мустақим ҳидоятда бўлиб, уларнинг мазҳабларидан қай бири бир юртда тарқалган бўлса ва унинг уламолари кўп бўлса, ижтиҳод даражасига етмаган киши учун ўша мазҳабга эргашмоқ вожиб бўлади. Унга ўз юртида мазҳаби тарқалмаган ва уламолари кўп бўлмаган имомнинг мазҳабига эргашиш жоиз эмас. Чунки бундай ҳолатда мазкур мазҳабнинг барча ҳукмларини ўрганиш имкони бўлмайди.\n205 20:05 / 21.10.2020\n"Мусҳафларни ёзиш ва нашр қилиш тарихи"\n89 13:37 / 17 февраль\n532 01:13 / 09.10.2019


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Насиба Абдуллаева ёш кўриниши сири, набиралари тарбияси ҳақида\t11:15, 09 январь\tМафтункор, жозибали, хушмуомила, камтар... Ўзбекистон халқ артисти Насиба Абдуллаева ҳақида бундай таърифлар узоқ давом эттириш мумкин. У узоқ йиллик фаолияти давомида мухлислар меҳри ва ишончини қозона олган санъаткорлардан. Насиба Абдуллаева билан бугун болалик, оила ва набиралар ҳақида суҳбат қурдик. — Кириб келган янги 2017 йил билан чин дилдан қутлаймиз. Бошланган йил хонадонингизга файзу-барака ва қувонч олиб келсин. — Раҳмат! Мен ҳам сизларни ҳамда мухлисларимизни янги йил байрами билан чин дилдан табриклайман. — Насиба опа, янги йил байрамини қандай кутиб олдингиз? Бу байрам билан боғлиқ бирор бир оилавий анъаналарингиз борми?\n— Оиламизнинг энг севимли байрамларидан бири бу — Янги йил. Байрамни қаерда нишонламайлик доим оилавий — ўғилларим, келин ва набираларим билан бирга кутиб олишга ҳаракат қиламиз. Уни оилавий урф-одатларга кўра, асосийси ўзаро меҳр-муҳаббат билан ўтказамиз. — Болаликдан хотирангизда сақланиб қолган янги йил байрами ҳақида гапириб берсангиз.\n— Ҳар гал янги йил келганда, болалигимдаги катта арчани эслайман. Дадам, бу байрамни жуда ҳам яхши кўришимни билиб, ҳар йили уйимизнинг шифтига тегадиган, узун арча дарахти олиб келардилар. Уни безатиш жараёни ҳам алоҳида завқ билан ўтарди. Ака-опаларим билан биргаликда ўзимиз ўйинчоқлар ясардик. Бу байрам оилавий нишонланиши билан болалик хотираларимда сақланиб қолган. — Янги йил бошланишида ўтган йилни сарҳисоб қиласизми?\n— Набираларингиз ҳақида ҳам гаплашсак... — Биласизми, набиралар туғилиши билан ҳаётим тамоман ўзгариб, унга янги мазмун кириб келганини ҳис этдим. Ва шунда ҳаётнинг энг қизиқ ва қадрли палласи келганини ҳис этдим. Ҳаётим янгидан аланга ола бошлади. Кўпчилик “жуда ёш кўринасиз ўзингизга ҳам сезиладими?” деб сўрашади. Ахир атрофимда фақат ёшлар ва болакайлар, уйимнинг ҳар бир бурчагидан ёшлик, болалик, беғуборлик қувватини олсам, кимга қараб кексайишим керак? Аксинча улар билан бирга қалбан яшариб боряпман-да (жилмайиб қўйди).\n— Бирга ўйнаймиз, тойчоқ бўл деса бунга ҳам рози бўламан. Ўйинчоқлардан бирор бир нарса қуришни, сурат чизишни яхши кўрамиз. Шунингдек сайр қилиш, ҳайвонот боғига бориш ҳам жон-у дилимиз. — Болаларнинг ҳамма инжиқликларини сўзсиз бажарасизми?\nЎзим ҳам бу тарбиянинг тўғри ва осон йўли эканини тушуниб етдим. Лекин буни набирали бўлганимдан кейингина тушуниб етганман. Чунки, инсон ўз фарзандларини тарбия қилиб, вояга етказиб тажрибаси ошиб бораркан. Шунинг учун ҳам ҳар бир оилада бобо ва бувининг ўрни катта дейишади. Ёш ота-оналар ҳам фарзанд тарбиясидаги маслаҳатларни айнан ёши катталардан олгани маъқул деб ҳисоблайман. — Оилангизда фақат ўғиллар, набираларингизнинг бештаси ҳам ўғил. Уларда кўпроқ қайси жиҳатларни шакллантиришга ҳаракат қиласиз?\n— Уларнинг барчаси кун келиб, улғайишади, бир оиланинг бошлиғи, йўлбошчисига айланишади. Шу сабаб эркак кишининг феълида қайси жиҳатни ҳурмат қилсам, ана шуларни набираларимнинг тарбиясига сингдиришга ҳаракат қиляпман. Масалан, эркак киши бир сўзли бўлиши керак. Айтган гапида, ваъдасида тура билиши, хатти-ҳаракатларига жавоб бериши шарт. Шунингдек, дўстлик, самимият, ёлғон гапирмаслик ва ҳаётда энг яқин инсонлари — ота-она, ака-ука ва оила аъзоларига меҳрибонлик ҳақида кўп гаплашамиз. Набирларимдан бирининг ҳар замонда “Ош пишириб, меҳмон чақирайлик” дейдиган одати бор. Бу билан у яқинлари дийдорини соғинганини билдириб туради. Бу ҳам меҳр-оқибатдан далолат. — Сўнгги пайтларда Шоҳруххонинг “Алдамадим” қўшиғини мароқ билан тинглаётган экансиз? У нимаси билан сизни ўзига ром этди?\n— Ҳақиқатдан ҳам бу қўшиқни жуда мазза қилиб тинглаяпман. Ишонсангиз, машинада Самарқанддан Тошкентга келгунга қадар қайта-қайта тинглаб, Шоҳруххонга жўр бўлиб куйлаб келдик. Айниқса, мусиқа қисмини эшитганимда кўнглим яйради. Бу қўшиқнинг мусиқасида ўзимга яқин оҳангларни топгандай бўлдим. Ҳамма санъаткорлар билан салом-алик қиламиз, куйлаган қўшиқларини эшитамиз. Бироқ биргина мусиқа икки ижодкорни ўзи сезмаган ҳолда яқинлаштириб қўяр экан. “Алдамадим”дан кейин мен Шоҳруххони ўзим учун қайта кашф қилдим. — Бир нечта ёш ижодкорлар билан дуэт куйлаганингизни биламиз. Самандар, Сардор Раҳимхон, Жаъфар, Каниза... Нега айнан улар?\n— Хонанда йигитлар билан куйлаганимга сабаб, улар менга яхши ижодий иш таклиф қилишган. Улар таклиф қилган мусиқа ўзимга ҳам ёққан. Мен учун юрагимни жизиллатадиган қўшиқдан ортиқ қимматроқ совғанинг ўзи йўқ. Бундан ташқари хонандаларни таниганим, билганим ва албатта ижодидан хабардор бўлганим учун рози бўлганман. Канизада эса бошқача ҳолат бўлган. Унинг ижод йўналиши меникидан тубдан фарқ қилса-да, мени ўзи учун устоз деб билар экан. Шунинг учун менинг реперуаримдаги қўшиқни бирга куйлашни таклиф қилди. Ўзи учун эсдалик бўлиб қолишини истаган экан. Рози бўлдим. Илтимосини ерда қолдира олмаганман. Бу дуэт у учун маҳорат дарси бўлган дейиш мумкин. Лекин тингловчилардан турли фикрлар эшитдим. “Нега? Нима учун?” деб танқид қилганлар ҳам учради. Биласизми, баъзида ўзимизга яхши, омадли кўринган ижод маҳсули ҳам барчага бирдек ёқмаслиги мумкин. — Айни кунларда эски қўшиқларингизни қайта куйлаб, уларни альбом шаклида тақдим этишни режалаштираётган экансиз?\n— Аслида, бу альбом 2016 йилда тақдим этилиши керак эди. Унда ретро қўшиқларимизни, бугунги мусиқий гуруҳ ва имкониятларимиздан келиб чиқиб, қайта куйлаган ҳолда альбом шаклида тақдим этишни режалаштиргандик. Бироқ қўшиқларимни саралаш давомида, тингловчилар талаб қилаётган қўшиқлар битта альбомга сиғмаслигига амин бўлдим. Шунинг учун бир эмас, бир нечта дисклардан иборат янги “Настальжи” номли туркум альбомни мухлислар эътиборига ҳавола этишни режалаштирдик. — Мароқли суҳбат учун раҳмат. 2017 йилда омад ҳамроҳингиз бўлсин!